Lista han mga Sulod
© 2014 Watch Tower Bible and Tract Society of Pennsylvania
“Kilala ni Jehova an Iya mga Gintatag-iya”
PAHINA 7 • KARANTAHON: 63, 66
An Katawohan ni Jehova ‘Nagsasalikway han Pagkadiri-matadong’
PAHINA 12 • KARANTAHON: 64, 61
PAHINA 23 • KARANTAHON: 31, 92
PAHINA 28 • KARANTAHON: 102, 103
▪ “Kilala ni Jehova an Iya mga Gintatag-iya”
▪ An Katawohan ni Jehova ‘Nagsasalikway han Pagkadiri-matadong’
Uusisahon hini nga mga artikulo an kahulogan han 2 Timoteo 2:19, ngan ipapakita an koneksyon hini nga teksto ha mga panhitabo ha panahon ni Moises. Hibaroi kon paonan-o maipapakita han mga Kristiano yana nga ‘panag-iya hira ni Jehova’ ngan ‘iginsasalikway nira an pagkadiri-matadong.’
▪ “Kamo an Akon mga Saksi”
▪ “Magigin mga Saksi Ko Kamo”
Hihisgotan hini nga mga artikulo kon ano an kahulogan han aton pagin mga Saksi ni Jehova ngan pagin mga Kristiano. Hibaroi kon paonan-o an pagpabili nga gintatawag kita hini nga mga ngaran magpapagios ha aton nga magin madasigon ha pagsangyaw ngan ha paghimaya ha Dios ngan kan Kristo pinaagi han aton baraan nga mga buhat.
3 Malipayon nga Nagsakripisyo Hira ha Pag-alagad—Ha Micronesia
KOBRE: Gamit an Ano Gud ba an Igintututdo han Biblia? nga libro, duha nga sister an nagsasangyaw ha duha nga Ndebele nga babaye nga nakasul-ot han ira tradisyonal nga bado. Nalingkod hira ha atubangan han usa nga ordinaryo nga balay ha huron. Duha ka porsyento la an mga Ndebele ha populasyon han nasud
50,500,000
94,101
1,003
HI Katherine nagdaku ha United States, ngan han 16 anyos hiya nabawtismohan hiya sugad nga usa han mga Saksi ni Jehova. Maduruto hiya ha ministeryo kondi gutiay la an namamati ha mensahe han Ginhadian ha ira teritoryo. Hiya nagsiring: “May nababasa ako nga mga eksperyensya mahitungod ha mga tawo nga nag-ampo ha Dios nga unta may bumulig ha ira nga makilala Hiya. Karuyag ko gud makabiling hin tawo nga pariho hito, kondi waray gud ito mahitabo.”
Katapos han pipira ka tuig nga pagsinangyaw hito nga teritoryo, nahunahuna ni Katherine nga puydi hiya bumalhin ha lugar diin an mga tawo mas makinarawaton ha mensahe han Ginhadian. Pero nagruhaduha hiya kon kaya ba niya ito. Ha bug-os niya nga kinabuhi, makausa pa la hiya mahibulag ha iya pamilya—ngan duha la ito ka semana—pero adlaw-adlaw namimingaw hiya ha ira. Kondi karuyag gud niya maeksperyensyahan an kalipay ha pagbulig hadton namimiling kan Jehova. Katapos ikonsiderar kon diin nga lugar hiya puydi bumalhin, nagsurat hiya ha sanga nga opisina ha Guam ngan nakakarawat hiya han impormasyon nga iya ginkikinahanglan. Han Hulyo 2007, ha edad nga 26, hi Katherine bumalhin ha Saipan, usa nga isla ha Kadagatan han Pasipiko, nga mga 6,000 ka milya (10,000 ka kilometro) tikang ha iya natawohan nga lugar. Ano an resulta han iya pagbalhin?
Waray pag-iha katapos umabot ni Katherine ha iya bag-o nga kongregasyon, nakilala niya hi Doris, nga mga 45 anyos, nga naruyag magpa-Bible study. Katapos nira pag-adman an siyahan nga tulo nga kapitulo han Igintututdo han Biblia nga libro, nabaraka hi Katherine. “Maopay nga estudyante hi Doris, ngan diri ko karuyag nga makarag ito,” siring niya. “Waray pa gud ako makagdumara hin regular nga Bible study hadto salit inabat ko nga kinahanglan eksperyensyado nga sister an mag-study ha iya, mas maopay kon kaedad niya.” Igin-ampo ni Katherine kan Jehova nga makabiling unta hiya hin angayan nga sister nga mag-i-study kan Doris. Katapos, nagdesisyon hiya nga sumatan hi Doris mahitungod hito.
“Antes ko pa maisumat ito,” siring ni Katherine, “ginsidngan ako ni Doris nga may isusumat hiya ha akon nga problema. Katapos ko hiya pamatian, igin-istorya ko ha iya kon paonan-o ako ginbuligan ni Jehova nga atubangon an pariho hito nga sitwasyon. Nagpasalamat hiya ha akon.” Katapos, hi Doris nagsiring kan Katherine: “Ginagamit ka ni Jehova basi buligan ako. Han siyahan nga bumisita ka ha akon, pipira na ka oras nga ginbibinasa ko an Biblia. Nagtitinangis ako samtang naghahangyo ha Dios nga unta may bumulig ha akon basi masabtan ko an Biblia. Waray pag-iha, nagtuktok ka ha akon purtahan. Ginbaton ni Jehova an akon pag-ampo!” Nagtatangis hi Katherine kon nahinunumdoman niya iton makalilipay nga panhitabo. Hiya nagsiring: “An mga pulong ni Doris amo an baton han akon pag-ampo. Iginpakita ni Jehova nga kaya ko igpadayon an pagdumara han pag-aram.”
Han 2010, nabawtismohan hi Doris, ngan yana damu na an iya Bible study. Hi Katherine nagsiring: “Mapasalamaton gud ako nga natuman an akon maiha na nga hingyap nga mabuligan an usa nga sinsero nga tawo nga magin surugoon ni Jehova!” Yana, hi Katherine malipayon nga nag-aalagad sugad nga espesyal payunir ha isla han Kosrae ha Pasipiko.
Sobra 100 nga kabugtoan nga tikang ha iba nga nasud (nag-iedad hin 19 tubtob 79) an nag-aalagad ha Micronesia, ha mga lugar nga mas daku an panginahanglan. An gin-aabat hinin madasigon nga kabugtoan makikita ha ginsiring ni Erica, nga binalhin ha Guam han 2006 ha edad nga 19. Hiya nagsiring: “Makalilipay gud an pagpayunir ha teritoryo diin an mga tawo uhaw ha kamatuoran. Mapasalamaton gud ako nga ginbuligan ako ni Jehova nga makag-alagad ha iya hini nga paagi. Amo ini an pinakamaopay nga pagkinabuhi!” Yana, hi Erica malipayon nga nag-aalagad sugad nga espesyal payunir ha Ebeye ha Marshall Islands. Syempre, may mga ayat liwat an pag-alagad ha iba nga nasud. Hisgotan naton an tulo hito ngan kitaon naton kon paonan-o ito gin-atubang han mga binalhin ha Micronesia.
Paagi han Pagkinabuhi. Han umabot ha Palau hadton 2007 an 22 anyos nga hi Simon, hinbaroan dayon niya nga gutiay gud la an iya magigin kità kon itanding ha iya kità ha ira lugar ha England. “Kinahanglan mahibaro ako nga diri paliton an bisan ano la nga akon karuyag. Yana, ginhuhunahuna ko anay hin maopay an pagkaon nga akon papaliton, ngan namimiling liwat ako hin barato. Kon may gamit ako nga naguguba, namimiling ako hin mga piyesa nga segunda mano ngan napabulig ha iba nga maaram mag-ayad hito.” Ano an epekto ha iya hinin simple nga pagkinabuhi? Hi Simon nagsiring: “Nakabulig ini ha akon nga mahibaro kon ano gud la an kinahanglanon ha kinabuhi ngan kon paonan-o magkikinabuhi bisan kon gutiay la an akon kità. Inabat ko gud an mahigugmaon nga bulig ni Jehova ha damu nga kahimtang. Ha sulod hin pito ka tuig nga akon pag-alagad dinhi, pirme gud ako may pagkaon ngan ginkakaturogan.” Oo, ginbubuligan ni Jehova adton nagpapasimple han ira kinabuhi tungod kay karuyag nira unahon an pamiling han Ginhadian.—Mat. 6:32, 33.
Kamingaw. Hi Erica nagsiring: “Duok gud ako ha akon pamilya, ngan nababaraka ako kay bangin maapektohan an akon ministeryo tungod han kamingaw.” Ano an iya ginbuhat basi maiandam an iya kalugaringon? “Antes ako bumalhin, nagbasa ako hin mga artikulo ha Barantayan may kalabotan ha kamingaw. Nakabulig gud ini ha akon nga maiandam an akon kasingkasing basi maatubang ito nga ayat. Ha usa nga artikulo, ginpasarig han usa nga nanay an iya anak mahitungod han pagmangno ni Jehova, nagsiring ito, ‘mas maopay mag-ataman hi Jehova kay ha akon.’ Naparig-on gud ako hito.” Hi Hannah ngan an iya bana nga hi Patrick, bumalhin ha Majuro ha Marshall Islands. Basi malamposan ni Hannah an kamingaw, nagpokus hiya ha mga kabugtoan ha ira kongregasyon. Hiya nagsiring: “Padayon ako nga nagpapasalamat kan Jehova ha bug-os-kalibotan nga pagminagburugto tungod kay pamilya ko na gihapon hira. Kon waray an ira mahigugmaon nga bulig, diri gud ako makakag-alagad ha lugar nga daku an panginahanglan.”
Pagpahiuyon ha bag-o nga kasangkayan. “Kon naabot ka ha bag-o nga nasud, haros iba an ngatanan,” siring ni Simon. “Usahay nami-miss ko mag-istorya hin pataraw-an nga masasabtan han ngatanan.” Hi Erica nagsiring: “Ha tinikangan, pag-abat ko baga hin diri ako gintatagad, pero nakabulig ito ha akon nga usisahon an motibo han akon pagbalhin. Binalhin ako diri para ha akon kalugaringon nga kaopayan kondi basi magbuhat hin dugang pa para kan Jehova.” Hiya nagpadayon: “Inabot an panahon, nagkaada ako mag-opay nga kasangkayan nga akon gud ginpapabilhan.” Hi Simon nangalimbasog nga mahibaro pagyakan hin Palauan, nakabulig ito ha iya nga ‘abrihan hin haluag an iya kasingkasing’ ha mga kabugtoan didto. (2 Cor. 6:13) Naruyagan gud hiya han kabugtoan tungod han iya pangalimbasog nga mahibaro han ira yinaknan. Oo, kon magbibinuligay an ngatanan nga kabugtoan—adton bumalhin ngan ginbalhinan—magpapahimulos hira hin duok nga pakigsangkay ha sulod han kongregasyon. Ano pa nga mga bendisyon an napapahimulosan hadton malipayon nga nagsasakripisyo ha pag-alagad ha lugar nga daku an panginahanglan?
Hi apostol Pablo nagsiring: “Hiya nga nagsasabwag hin damu mag-aani liwat hin damu.” (2 Cor. 9:6) Ini nga prinsipyo naaplikar gud ha kabugtoan nga nagpapahaluag ha ira ministeryo. Ano an damu nga kapulsanan nga ira ‘gin-aani’ ha Micronesia?
Ha Micronesia, damu pa gihapon an nakarawat hin pag-aram ha Biblia, ngan nakikita mismo hadton mga bumalhin kon paonan-o nag-uuswag ha espirituwal an damu nga nag-aaram ngan nag-aaplikar han mga kamatuoran ha Pulong han Dios. Hira Patrick ngan Hannah nagsangyaw liwat ha Angaur, usa nga gutiay nga isla nga 320 la an naukoy. Paglabay hin duha ka bulan nga ira pagsinangyaw didto, may nakilala hira nga usa nga nagsusolo nga nanay. Dayon ito nagpa-Bible study, ginkarawat an kamatuoran, ngan naghimo hin daku nga mga pagbag-o ha iya kinabuhi. Hi Hannah nagsiring: “Kada katatapos han amon pag-aram, kon tipauli na kami nga mag-asawa sakay han amon bisikleta, nagkikitaay kami ngan nasiring: ‘Salamat Jehova!’” Hi Hanna nagpadayon: “Maaram ako nga ha anoman nga paagi, igpapahirani ni Jehova ha iya ini nga babaye, pero tungod kay nag-alagad kami ha lugar nga daku an panginahanglan, nabilngan namon ngan nabuligan inin maaghop nga tawo nga mahibaro kan Jehova. Usa ini han pinakamakalilipay nga panhitabo ha amon kinabuhi!” Sugad han ginsiring hi Erica, “kon ginbubuligan mo an usa nga makilala hi Jehova, maieksperyensyahan mo an waray kapariho nga kalipay!”
Damu pa nga nasud an nanginginahanglan hin dugang nga magwarali han Ginhadian. Mahimo ka ba bumalhin hito nga mga lugar? Pag-ampo kan Jehova nga parig-unon an imo hingyap nga pauswagon an imo ministeryo. Ig-istorya ini ha mga tigurang ha iyo kongregasyon, ha paramangno han sirkito, o hadton nakapribilehiyo ha pag-alagad ha usa nga nasud nga nanginginahanglan hin bulig. Kon nagpaplano ka, pagsurat ha sanga nga opisina nga nanginginano ha teritoryo nga karuyag mo balhinan, ngan pangaro hin dugang nga impormasyon.* Posible nga magin usa ka liwat hadton yinukot nga kabugtoan—batan-on ngan lagas, solo o inasaw-an—nga malipayon nga nagsasakripisyo ha pag-alagad ngan nakakaeksperyensya hin kalipay tungod ha ‘pag-ani hin damu.’
^ par. 17 Kitaa an artikulo nga “Mahimo Ka ba ‘Kumadi ha Masedonia’?” han Agosto 2011 nga Aton Ministeryo han Ginhadian.
“Kon an usa nahigugma ha Dios, kilala hiya niya.”—1 COR. 8:3.
1. Pag-unabi hin asoy ha Biblia nga nagpapakita kon paonan-o ginlimbongan han pipira nga katawohan han Dios an ira kalugaringon. (Kitaa an retrato hini nga pahina.)
USA ka aga, an Hitaas nga Saserdote nga hi Aaron natukdaw ha ganghaan han tabernakulo ni Jehova, may kapot hiya nga burutangan hin kalayo nga may insenso. Ha iya hirani makikita hi Kore ngan an 250 nga kalalakin-an nga naghahalad liwat hin insenso kan Jehova, gamit an ira tagsa-tagsa nga burutangan hin kalayo. (Num. 16:16-18) Ha siyahan nga pagkita, baga hin hira ngatanan maunungon nga magsiringba ni Jehova. Kondi diri pariho kan Aaron, hi Kore ngan an iya mga parasuporta hambog nga mga rebelde nga nangangalimbasog pag-agaw han pagkasaserdote. (Num. 16:1-11) Ginlimbongan nira an ira kalugaringon ha paghunahuna nga kakarawaton han Dios an ira pagsingba. Kondi nakakainsulto ito kan Jehova, nga nakakabasa han mga kasingkasing ngan nakakakita han ira pagkahipokrito.—Jer. 17:10.
2. Ano an ginsiring ni Moises nga mahitatabo, ngan paonan-o ito natuman?
2 Ha adlaw antes hito nga hitabo, hi Moises nagsiring: “Ha aga ipakikita ni Jehova kon hin-o an iya.” (Num. 16:5) Iginpakita gud man ni Jehova kon hin-o an iya tinuod nga mga magsiringba ngan kon hin-o an nagpapakunokuno han “inulyab an kalayo tikang kan Jehova, ngan tinilap [hi Kore ngan] an duha ka gatos kalim-an nga tawo nga naghalad han insenso.” (Num. 16:35; 26:10) Kondi waray pataya ni Jehova hi Aaron. Iginpakita niya nga hi Aaron an tinuod nga saserdote ngan tinuod nga iya magsiringba.—Basaha an 1 Corinto 8:3.
3. (a) Ano an nahitabo ha panahon ni apostol Pablo? (b) Ano an aton mahibabaroan may kalabotan ha ginbuhat ni Jehova ha mga rebelde ha panahon ni Moises?
3 Paglabay hin mga 1,500 ka tuig, nagkaada hin pariho hito nga panhitabo ha panahon ni apostol Pablo. Ginkarawat han pipira nga nag-aangkon nga mga Kristiano an buwa nga mga katutdoan, kondi padayon pa gihapon hira nga nakikig-upod ha kongregasyon. Ha siyahan nga pagkita, ini nga mga apostata baga hin waray kaibahan ha iba nga membro han kongregasyon. Kondi ha pagkamatuod, pariho hira hin mapintas nga mga lobo, ngan “gindadaot nira an pagtoo han iba.” (2 Tim. 2:16-18) Nakikita ba hira ni Jehova? Oo. Maaram hi Pablo han ginbuhat han Dios ha mga rebelde—kan Kore ngan ha mga parasuporta hito—salit sigurado hiya nga maaram gud hi Jehova han nahitatabo. May kalabotan hini, aton hisgotan an usa nga makapainteres nga teksto ngan kitaon naton kon ano nga praktikal nga mga leksyon an aton mahibabaroan tikang hito.
4. Ha ano nakakasiguro hi Pablo, ngan ano an iya ginsiring kan Timoteo?
4 Sigurado hi Pablo nga maaram hi Jehova hadton nagpapakunokuno nga nagsisingba ha Iya, ngan kombinsido liwat hiya nga kilala ni Jehova adton masinugtanon ha Iya. Makikita ito ha ginsiring ni Pablo ha iya giniyahan nga surat kan Timoteo. Katapos isaysay ni Pablo an espirituwal nga peligro nga ginpapahinabo hini nga mga apostata ha pipira dida ha kongregasyon, hiya nagsurat: “Bisan pa hito, padayon nga natindog an marig-on nga pundasyon han Dios nga may nakasurat sugad nga selyo: ‘Kilala ni Jehova an iya mga gintatag-iya,’ ngan: ‘Sadang isalikway han ngatanan nga natawag ha ngaran ni Jehova an pagkadiri-matadong.’”—2 Tim. 2:18, 19.
5, 6. Kay ano nga makapainteres an paggamit ni Pablo han mga pulong nga “marig-on nga pundasyon han Dios”? Ano an epekto kan Timoteo hito nga mga pulong?
5 Ano an makapainteres ha ginsiring ni Pablo hini nga teksto? Ha Biblia, ini la an nag-unabi han mga pulong nga “marig-on nga pundasyon han Dios.” Ginagamit han Biblia an pulong nga “pundasyon” ha paghulagway hin iba-iba nga butang, sugad han literal nga Jerusalem nga sentro nga syudad han kadaan nga Israel. (Sal. 87:1, 2) Iginpariho liwat ha usa nga pundasyon an papel ni Jesus ha katuyoan ni Jehova. (1 Cor. 3:11; 1 Ped. 2:6) Ano an ginhuhunahuna ni Pablo han iginsurat niya an mahitungod han “marig-on nga pundasyon han Dios”?
6 Han gin-unabi ni Pablo an “marig-on nga pundasyon han Dios,” iya liwat ginkotar an ginsiring ni Moises mahitungod kan Kore ngan han mga parasuporta hito nga mababasa ha Numeros 16:5. Matin-aw nga an ginhihisgotan dinhi ni Pablo amo an mga panhitabo ha panahon ni Moises basi dasigon ngan pahinumdumon hi Timoteo nga nakikita ni Jehova an rebelyoso nga mga ginbubuhat ngan kaya Niya pugngan ito. Sugad la nga waray mapugngi ni Kore an katuyoan ni Jehova, diri liwat ito mapupugngan han mga apostata ha kongregasyon. Waray idetalye ni Pablo kon ano an ginsisimbolohan han “marig-on nga pundasyon han Dios.” Kondi an iya ginsiring sigurado nga nakabulig kan Timoteo nga sumarig ha mga paagi ni Jehova.
7. Kay ano nga makakasiguro kita nga hi Jehova padayon nga magbubuhat hin matadong ngan pirme magigin matinumanon?
7 An hitaas nga mga prinsipyo ni Jehova diri gud nagbabag-o. “An sagdon ni Jehova natukdaw hin marig-on ha waray kataposan, an mga hunahuna han iya kasingkasing ngadto ha ngatanan nga mga katulinan,” siring han Salmo 33:11. Gin-uunabi ha iba nga teksto nga magpapadayon ha waray kataposan an kan Jehova pagmando, mahigugmaon nga kalooy, pagkamatadong, ngan pagin matinumanon. (Eks. 15:18; Sal. 100:5; 112:9) An Malakias 3:6 nasiring: “Ako, hi Jehova, diri nababalhin.” Nasiring liwat an Santiago 1:17 nga hi Jehova “diri nag-iiba o nagbabag-o, diri pariho han nagbuburobag-o nga mga lambong.”
8, 9. Ano nga leksyon an aton hibabaroan tikang ha “selyo” ha ilustrasyon ni Pablo?
8 An ilustrasyon nga gin-unabi ni Pablo ha 2 Timoteo 2:19 naghuhulagway hin usa nga pundasyon nga may-ada mensahe dida hito, sugad hin nakaukit ito nga selyo. Ha kadaan nga panahon, komon la an pagbutang hin nakaukit nga mensahe ha pundasyon han usa nga bilding, bangin basi ipakilala kon hin-o an nagtukod hito o kon hin-o an nagtatag-iya hito. Hi Pablo an siyahan nga parasurat han Biblia nga gumamit hin sugad nga ilustrasyon.* An selyo nga makikita ha “marig-on nga pundasyon han Dios” may-ada duha nga kapahayagan. Siyahan, “Kilala ni Jehova an iya mga gintatag-iya.” Ikaduha, “Sadang isalikway han ngatanan nga natawag ha ngaran ni Jehova an pagkadiri-matadong.” Nagpapahinumdom ini ha aton han ginsisiring han Numeros 16:5.—Basaha.
9 Ano nga leksyon an aton hibabaroan tikang ha “selyo” ha ilustrasyon ni Pablo? Para ha mga gintatag-iya han Dios, an mga suruklan ngan prinsipyo ni Jehova iginbasar ha duha nga importante nga kamatuoran: (1) Hinigugma ni Jehova adton maunungon ha iya, ngan (2) nangangalas hi Jehova ha pagkadiri-matadong. Ano an koneksyon hini nga leksyon ha apostasya nga nahitatabo ha sulod han kongregasyon?
10. Paonan-o nakaapekto ha magtinumanon nga Kristiano ha panahon ni Pablo an ginbubuhat han mga apostata?
10 Hi Timoteo ngan an iba pa nga magtinumanon posible nga nabaraka ha ginbubuhat han mga apostata nga kaupod nira. Bangin ginkwestyon han pipira nga Kristiano kon kay ano nga gintutugotan ini nga mga apostata nga magpabilin ha kongregasyon. Bangin nagruhaduha pa ngani an magtinumanon kon nakikita gud ba ni Jehova kon hin-o adton maunungon ha iya ngan kon hin-o adton mga apostata nga nagpapakunokuno nga nagsisingba ha iya.—Buh. 20:29, 30.
11, 12. Paonan-o an surat ni Pablo nagparig-on ha pagtoo ni Timoteo?
11 Sigurado nga an surat ni Pablo nagparig-on ha pagtoo ni Timoteo. Nagpahinumdom ito ha iya kon ano an nahitabo han gin-uyonan ni Jehova an matinumanon nga hi Aaron ngan han ginbuhayhag, ginsalikway, ngan ginbungkag an apostata nga hi Kore ngan an mga kaupod hito. Sugad hin nasiring hi Pablo nga bisan kon may-ada mga nagpapakunokuno nga mga Kristiano nga kaupod nira, kilala ni Jehova kon hin-o an iya mga gintatag-iya, sugad han iya ginbuhat ha panahon ni Moises.
12 Hi Jehova diri gud nagbabag-o; masasarigan hiya. Nangangalas hiya ha pagkadiri-matadong, ngan ha itinanda nga panahon sisirotan niya an diri-mabinasulon nga magburuhat hin maraot. Sugad nga “natawag ha ngaran ni Jehova,” napahinumdoman liwat hi Timoteo nga kinahanglan niya isalikway an maraot nga impluwensya han nagpapakunokuno nga mga Kristiano.*
13. Ha ano kita makakasiguro?
13 An giniyahan nga mga pulong ni Pablo mahimo liwat magparig-on ha aton pagtoo. Paonan-o? Maaram gud hi Jehova nga maunungon kita ha iya. Pero diri la kay basta maaram hiya, interesado gud hiya ha iya mga gintatag-iya. An Biblia nasiring: “An mga mata ni Jehova nadalagan ngadto nganhi sahid an bug-os nga kalibotan, ha pagpakita ha iya ngahaw nga makusog ha ngaran nira kan kanay kasingkasing hingpit tipakadto ha iya.” (2 Kron. 16:9) Salit makakasiguro kita nga diri gud makakawang an anoman nga aton ginbubuhat para kan Jehova “tikang ha limpyo nga kasingkasing.”—1 Tim. 1:5; 1 Cor. 15:58.
14. Ano an klase hin pagsingba nga diri ginkukonsinter ni Jehova?
14 Diri ginkukonsinter ni Jehova an nagpapakunokuno nga pagsingba. An iya mga mata “nadalagan ngadto nganhi sahid an bug-os nga kalibotan,” salit nakikita niya adton kasingkasing nga diri “hingpit tipakadto ha iya.” “An malinarisnon [o malimbong] mangil-ad kan Jehova,” siring han Proberbios 3:32, sugad han usa nga nagpapakunokuno nga masinugtanon pero patago nga nagbubuhat hin sala. Bisan kon bangin malimbongan niya an iba ha sulod hin pipira ka panahon, ginsisiguro ni Jehova nga ‘diri mauswag an [usa nga] nagtatabon han iya mga pagtalapas’ tungod kay hi Jehova makagarahum ha ngatanan ngan matadong.—Prob. 28:13; basaha an 1 Timoteo 5:24; Hebreo 4:13.
15. Ano an sadang naton likyan, ngan kay ano?
15 Kadam-an han katawohan ni Jehova kinasingkasing nga nahigugma ha iya. Talagsa gud la an aada ha kongregasyon nga tutuyoon nga magin malimbungon ha iya pagsingba kan Jehova. Pero kon nahitabo ito ha panahon ni Moises ngan ha kongregasyon ha siyahan-siglo nga mga Kristiano, puydi liwat ito mahitabo yana. (2 Tim. 3:1, 5) Kondi karuyag sidngon ba hini nga sadang naton pagruhaduhaan an pagkamaunungon kan Jehova han aton mga igkasi-Kristiano? Diri gud! Sayop gud kon magsususpetsa kita ha aton kabugtoan. (Basaha an Roma 14:10-12; 1 Corinto 13:7.) Dugang pa, makakadaot ha aton espirituwalidad kon pagruruhaduhaan naton an integridad han aton kabugtoan.
16. (a) Ano an mahimo buhaton han kada tagsa ha aton basi malikyan an pagpakunokuno ha aton kasingkasing? (b) Ano nga mga leksyon an aton hibabaroan ha kahon nga “Padayon nga Usisaha . . . Padayon nga Pamatud-i . . .”?
16 An tagsa nga Kristiano sadang ‘mag-usisa han iya mga buhat.’ (Gal. 6:4) Tungod kay diri kita hingpit, may tendensya kita nga magkaada sayop nga motibo ha aton pagsingba kan Jehova. (Heb. 3:12, 13) Salit ha panapanahon, mahimo naton usisahon an aton mga motibo ha pag-alagad kan Jehova. Mahimo naton pakianhan an aton kalugaringon: ‘Ginsisingba ko ba hi Jehova tungod kay hinigugma ko hiya ngan ginkikilala ko an iya pagkasoberano? O mas importante ba ha akon an mga bendisyon nga akon mapapahimulosan ha Paraiso?’ (Pah. 4:11) Sigurado nga magpapahimulos kita ngatanan kon aton uusisahon an aton mga ginbubuhat ngan isasalikway an anoman nga pagpakunokuno ha aton kasingkasing.
17, 18. Kay ano nga sadang magin sinsero an aton pagsingba kan Jehova?
17 Samtang nangangalimbasog kita nga magin sinsero ha aton pagsingba, damu nga kapulsanan an aton nakakarawat. “Bulahan an tawo nga waray ni Jehova isipa hin karat-an, ngan dida hiton iya espiritu waray limbong,” siring han salmista. (Sal. 32:2) Oo, kon wawad-on naton an anoman nga pagpakunokuno ha aton kasingkasing, magigin mas malipayon kita yana ngan bug-os nga magigin malipayon kita ha tidaraon.
18 Ha itinanda nga panahon, ibubuhayhag ni Jehova an ngatanan nga nagbubuhat hin karaotan o may doble nga pagkinabuhi. Ipapakita niya an “ginkakalainan han matadong ngan han maraot, han ginkakalainan niya nga nag-aalagad ha Dios ngan niya nga diri nag-aalagad ha iya.” (Mal. 3:18) Samtang diri pa ito naabot, makaparig-on an paghibaro nga an “mga mata ni Jehova nagkikita ha mga matadong, ngan an iya mga talinga namamati ha ira pangamuyo.”—1 Ped. 3:12.
^ par. 8 An Pahayag 21:14, nga ginsurat mga dekada an naglabay katapos himoon ni Pablo an iya mga surat kan Timoteo, nag-uunabi hin 12 nga “bato nga pundasyon” diin nakaukit an mga ngaran han 12 nga apostol.
^ par. 12 An masunod nga artikulo maghihisgot kon paonan-o naton masusubad hi Jehova ha pagsalikway han pagkadiri-matadong.
“Sadang isalikway han ngatanan nga natawag ha ngaran ni Jehova an pagkadiri-matadong.”—2 TIM. 2:19.
1. Ano an importante gud ha aton pagsingba?
HA IBA-IBA nga lugar ha kalibotan, an ngaran nga Jehova makikita nga nakaukit ha damu nga bilding ngan ha magkalain-lain nga butang ha museum. Kon makakita ka hini nga ngaran dida hito nga mga lugar, sigurado nga maiinteres ngan malilipay ka. Oo, sugad nga mga Saksi ni Jehova, importante gud ha aton pagsingba an ngaran han Dios. Ha bug-os nga kalibotan, waray iba nga grupo han mga tawo yana an nagamit han ngaran han Dios pariho han aton paggamit hito. Kondi maaram kita nga an pribilehiyo nga tawagon ha ngaran han Dios may nahiuupod nga responsabilidad.
2. An aton pribilehiyo nga tawagon ha ngaran han Dios nag-uupod hin ano nga responsabilidad?
2 Basi makarawat an pag-uyon han Dios, diri igo an basta paggamit la han iya ngaran. Kinahanglan naton magkinabuhi uyon ha iya mga suruklan ha moral. Tungod hito, an Biblia nagpapahinumdom ha aton nga an katawohan ni Jehova kinahanglan ‘bumaya ha karat-an.’ (Sal. 34:14) Iginpatin-aw ini ni apostol Pablo han hiya nagsurat: “Sadang isalikway han ngatanan nga natawag ha ngaran ni Jehova an pagkadiri-matadong.” (Basaha an 2 Timoteo 2:19.) Sugad nga mga Saksi ni Jehova, kilala gud kita nga natawag ha iya ngaran. Kondi paonan-o naton maisasalikway an pagkadiri-matadong?
3, 4. Ano nga teksto an maiha na nga nakakagupong ha mga eskolar han Biblia, ngan kay ano?
3 Tagda an konteksto ha ginsiring ni Pablo ha 2 Timoteo 2:19. Gin-uunabi hini nga teksto “an marig-on nga pundasyon han Dios” ngan katapos, an duha nga kapahayagan nga nakaukit dida hito. An siyahan nga kapahayagan nga “Kilala ni Jehova an iya mga gintatag-iya,” matin-aw nga ginkotar tikang ha Numeros 16:5. (Kitaa an naglabay nga artikulo.) An ikaduha nga kapahayagan nga “Sadang isalikway han ngatanan nga natawag ha ngaran ni Jehova an pagkadiri-matadong,” maiha na nga nakakagupong ha mga eskolar han Biblia. Kay ano?
4 An ginsiring ni Pablo baga hin nagpapasabot nga nagkotar hiya tikang ha iba nga teksto. Pero baga hin waray teksto ha Hebreo nga Kasuratan nga kapariho hito nga iya ginsiring. Kon sugad, ano an ginhihisgotan ni Pablo han nagsiring hiya: “Sadang isalikway han ngatanan nga natawag ha ngaran ni Jehova an pagkadiri-matadong”? An nahiuna nga mga pulong antes hini, ginkotar ni Pablo tikang ha Numeros kapitulo 16, nga nagsasaysay mahitungod han pagrebelde ni Kore. Posible ba nga may kalabotan liwat hini nga pagrebelde an ikaduha nga kapahayagan?
5-7. Ano nga mga panhitabo ha panahon ni Moises an gintutudlok ha ginsiring ni Pablo ha 2 Timoteo 2:19? (Kitaa an retrato ha tinikangan hini nga artikulo.)
5 An Biblia nasiring nga hira Datan ngan Abiram, nga mga anak nga lalaki ni Eliab, inapi kan Kore ha pagpanguna ha pagrebelde kontra kanda Moises ngan Aaron. (Num. 16:1-5) Dayag nga waray nira tahora hi Moises ngan ira iginsalikway an awtoridad nga iginhatag ha iya han Dios. Ito nga mga rebelde padayon pa gihapon nga nakig-upod ha katawohan ni Jehova salit nameligro an espirituwalidad han mga matinumanon. Han umabot an adlaw basi ipakita ni Jehova kon hin-o an iya maunungon nga mga magsiringba ngan kon hin-o an mga rebelde, naghatag hiya hin matin-aw nga sugo.
6 An asoy mababasa: “Hi Jehova nagyakan kan Moises, nga nasiring: Pagyakni an katiringban ha pagsiring: Iwas kamo tikang ha salapdag ni Kore, ni Datan, ngan ni Abiram. Ngan binuhat hi Moises ngan napakadto kan Datan ngan kan Abiram; ngan an mga katigurangan ni Israel sinunod ha iya. Ngan hiya nagyakan ha katiringban, ha pagsiring: Iwas, nakikimalooy ako ha iyo, tikang ha mga salapdag hini nga magraot nga mga tawo, ngan ayaw kamo kamkam han bisan ano nga ira, kay bangin kamo maanaw ha ngatanan nira nga sala. Busa nangiwas hira tikang ha salapdag ni Kore, ni Datan, ngan ni Abiram, paluyoluyo.” (Num. 16:23-27) Katapos, ginpamatay ni Jehova an ngatanan nga rebelde. Ha kabaliktaran, gintalwas niya an maunungon nga mga magsiringba nga umiwas basi isalikway an pagkadiri-matadong.
7 Nababasa ni Jehova an mga kasingkasing! Nakikita niya an pagkamaunungon hadton iya mga gintatag-iya. Bisan pa hito, adton mga maunungon ha iya kinahanglan gumios dayon basi bumulag hadton diri-magtadong. Salit posible nga an gin-uunabi ni Pablo amo an asoy ha Numeros 16:5, 23-27 han hiya nagsurat: “Sadang isalikway han ngatanan nga natawag ha ngaran ni Jehova an pagkadiri-matadong.” Ito nga pangataposan nga mga pulong nauyon hini nga ginsiring ni Pablo: “Kilala ni Jehova an iya mga gintatag-iya.”—2 Tim. 2:19.
8. Kay ano nga diri igo na an basta paggamit la han ngaran ni Jehova o an pagin membro han Kristiano nga kongregasyon?
8 Gin-gamit liwat ni Pablo an mga panhitabo ha panahon ni Moises basi ipahinumdom kan Timoteo nga kinahanglan niya gumios dayon para panalipdan an iya presyoso nga relasyon kan Jehova. Diri igo na an pagin membro la han Kristiano nga kongregasyon, sugad la nga diri igo na an basta pagtawag la han ngaran ni Jehova ha panahon ni Moises. Kinahanglan gumios dayon an matinumanon nga mga magsiringba basi isalikway an pagkadiri-matadong. Ano an iginpapasabot hito para kan Timoteo? Ngan ano nga mga leksyon an hibabaroan han katawohan ni Jehova tikang ha giniyahan nga sagdon ni Pablo?
9. Paonan-o nakaapekto ha Kristiano nga kongregasyon ha siyahan nga siglo an “linurong ngan waray pulos nga mga debate”?
9 An Pulong han Dios naghahatag hin espisipiko nga sagdon may kalabotan ha mga buhat han pagkadiri-matadong nga kinahanglan likyan o isalikway han mga Kristiano. Pananglitan, ha konteksto han 2 Timoteo 2:19, mababasa naton nga ginsidngan ni Pablo hi Timoteo nga ‘diri makig-away mahitungod han mga pulong’ ngan ‘maglikay ha waray pulos nga iristorya.’ (Basaha an 2 Timoteo 2:14, 16, 23.) May mga membro han kongregasyon hadto nga nagtututdo hin mga doktrina han mga apostata. Baga hin may pipira liwat nga nagpapasarang hin mga ideya nga nagigin hinungdan hin pagdebate. Bisan kon an pipira hini nga mga ideya diri man nasupak ha Kasuratan, pero nagresulta ito hin pagkabahin-bahin ha kongregasyon. Nag-aragway hira tungod han waray pulos nga mga pulong nga nagin hinungdan nga mawara an kamurayawan ha kongregasyon. Salit ginsagdonan hira ni Pablo nga kinahanglan ‘maglikay ha linurong ngan waray pulos nga mga debate.’
10. Ano an sadang naton buhaton kon may mabasa o mabatian kita nga katutdoan han mga apostata?
10 Yana, talagsa gud la an mga apostata nga nakikig-upod ha kongregasyon. Kondi kon may mabasa o mabatian kita nga katutdoan nga diri tikang ha Biblia, kinahanglan isalikway dayon naton ito. Diri gud maaramon an pakigdebate ha mga apostata, personal man ito, pinaagi ha Internet, o anoman nga klase hin komunikasyon. Bisan kon an imo motibo amo an pagbulig ha usa nga tawo, an sugad nga pakigkomunikar nasupak ha sugo han Kasuratan nga aton pa la ginhisgotan. Lugod sugad nga katawohan ni Jehova, bug-os nga ginlilikyan naton, oo iginsasalikway, an apostasya.
11. Ano an posible magin hinungdan han ‘linurong nga mga debate,’ ngan paonan-o an mga tigurang magpapakita hin maopay nga ehemplo?
11 Labot la ha apostasya, may iba pa nga mga butang nga posible makawara han kamurayawan ha kongregasyon. Pananglitan, an pagkaiba-iba han opinyon may kalabotan ha kaliawan mahimo magresulta hin “linurong ngan waray pulos nga mga debate.” Syempre, kon may Kristiano nga nag-aaghat hin kaliawan nga nasupak ha mga suruklan ni Jehova ha moral, diri ito sadang pasagdan han mga tigurang basi la malikyan an argumento. (Sal. 11:5; Efe. 5:3-5) Kondi sadang magin mabinantayon an mga tigurang nga diri ipirit an ira personal nga mga opinyon. Matinumanon nga ginsusunod nira an sagdon han Kasuratan para ha Kristiano nga mga paramangno: “Atamana an panon han Dios nga igintapod ha iyo, . . . diri nagmamayor-mayor ha mga panag-iya han Dios, lugod magin mga susbaranan ha panon.”—1 Ped. 5:2, 3; basaha an 2 Corinto 1:24.
12, 13. (a) Ano an panhunahuna han mga Saksi ni Jehova may kalabotan ha pagpili hin kaliawan, ngan ano nga mga prinsipyo ha Biblia an naaplikar hito? (b) Paonan-o maiaaplikar ha personal nga mga butang an prinsipyo nga ginhisgotan ha parapo 12?
12 May kalabotan ha kaliawan, an organisasyon diri nag-uusisa hin espisipiko nga mga pelikula, video games, libro, o mga kanta basi makagsiring kon ano nga kaliawan an sadang naton likyan. Kay ano? An Biblia nag-aaghat ha tagsa nga indibiduwal nga bansayon an iya “abilidad ha pagsabot . . . basi makakilala han husto ngan sayop.” (Heb. 5:14) May mga prinsipyo ha Kasuratan nga mabulig ha usa nga Kristiano ha pagturotimbang kon nagpipili hin kaliawan. Anoman an aton himoon nga desisyon, karuyag gud naton nga ‘padayon nga masiguro kon ano an naruruyagan han Ginoo.’ (Efe. 5:10) An Biblia nagtututdo nga an mga ulo han pamilya may awtoridad ha ira panimalay, salit mahimo hira magdesisyon kon ano nga mga kaliawan an diri puydi ha ira pamilya.*—1 Cor. 11:3; Efe. 6:1-4.
13 An mga prinsipyo ha Biblia nga ginhisgotan ha igbaw diri la aplikado ha aton pagpili hin kaliawan. An mga opinyon may kalabotan ha pamado ngan pamostura, kahimsog ngan nutrisyon, ngan iba pa nga personal nga mga butang mahimo liwat pagtikangan hin argumento. Kondi kon waray natatalapas nga prinsipyo ha Biblia, an katawohan ni Jehova maaramon nga nalikay ha pakiglantugi hito nga mga butang, “kay an uripon han Ginoo diri kinahanglan makig-away, lugod kinahanglan magin buotan ha ngatanan.”—2 Tim. 2:24.
14. Ano nga ilustrasyon an gin-gamit ni Pablo ha pagpabug-at nga kinahanglan likyan an magraot nga kaupod?
14 Ha ano pa nga paagi ‘maisasalikway han ngatanan nga natawag ha ngaran ni Jehova an pagkadiri-matadong’? Pinaagi ha paglikay ha duok nga pakig-upod ha mga tawo nga nagbubuhat hin pagkadiri-matadong. Makatirigamnan nga katapos unabihon ni Pablo an ilustrasyon nga “marig-on nga pundasyon han Dios” naghatag hiya hin usa pa nga ilustrasyon. Nagsurat hiya mahitungod hin “usa nga daku nga balay” nga “may mga surudlan nga diri la hinimo ha bulawan ngan silber kondi hinimo liwat ha kahoy ngan lapok, ngan an iba para ha dungganon nga katuyoan pero an iba para ha diri dungganon nga katuyoan.” (2 Tim. 2:20, 21) Katapos iya ginsagdonan an mga Kristiano nga ‘maglikay,’ o bumulag, tikang ha surudlan nga ginagamit para ha “diri dungganon” nga katuyoan.
15, 16. Ano an aton hibabaroan tikang ha ilustrasyon mahitungod ha “usa nga daku nga balay”?
15 Ano an karuyag sidngon hini nga ilustrasyon? Igintanding ni Pablo an Kristiano nga kongregasyon ha “usa nga daku nga balay” ngan an tagsa nga membro han kongregasyon ha “mga surudlan,” o mga gamit ha balay. Ha usa nga balay, may mga gamit nga bangin diri na puydi gamiton tungod kay nabutangan ito hin nakakadaot nga mga kemikal o nahugawan ito. Sigurado nga ibubulag ito han tag-iya han balay tikang ha malimpyo nga mga gamit, sugad han mga gamit ha pagluto.
16 Ha pariho nga paagi, an mga katawohan ni Jehova yana nga nangangalimbasog nga magkaada limpyo nga pagkinabuhi kinahanglan maglikay ha mga indibiduwal ha kongregasyon nga padayon nga nagbabalewaray ha mga prinsipyo ni Jehova. (Basaha an 1 Corinto 15:33.) Kon kinahanglan naton maglikay ha pipira dida ha sulod han kongregasyon, mas labi na gud nga kinahanglan naton ‘likyan’ an duok nga pakig-upod ha mga aadto ha gawas han kongregasyon, nga kadam-an ha ira ‘mahigugmaon ha kwarta, diri-masinugtanon ha mga kag-anak, diri maunungon, mga parapakaraot, mapintas, waray gugma ha kaopayan, mga traydor, ngan mahigugmaon ha kalipayan imbes nga mahigugmaon ha Dios’!—2 Tim. 3:1-5.
17. Paonan-o iginpakita han maunungon nga mga Israelita nga bug-os nga iginsalikway nira an pagkadiri-matadong?
17 Espisipiko nga gin-uunabi han Biblia kon ano an ginbuhat han mga Israelita han ginsugo hira nga ‘umiwas tikang ha salapdag ni Kore, ni Datan, ngan ni Abiram.’ An asoy nasiring nga ‘umiwas dayon hira.’ (Num. 16:24, 27; NW) Waray gud hira magruhaduha o maglangan. Iginpapakita liwat han Kasuratan nga sumunod hira hin bug-os. “Nangiwas hira . . . paluyoluyo.” Diri karuyag hini nga mga maunungon nga mameligro an ira kinabuhi. Kinaburut-on nga sinugot hira. Dinapig gud hira kan Jehova ngan iginsalikway an pagkadiri-matadong. Ano nga mga leksyon an aton mahibabaroan tikang hini nga ehemplo?
18. Ano an iginpapasabot ni Pablo han ginsagdonan niya hi Timoteo nga ‘maglikay ha mga hingyap han pagkabatan-on’?
18 Importante gud ha aton an aton pakigsangkay kan Jehova salit kinahanglan gumios dayon kita basi mapanalipdan ito. Ini an iginpapasabot ni Pablo han ginsagdonan niya hi Timoteo nga ‘maglikay ha mga hingyap han pagkabatan-on.’ (2 Tim. 2:22) Hito nga panahon, adulto na hi Timoteo, posible nga mga 30 anyos na. Kondi bisan an mga adulto mahimo pa gihapon magkaada linurong nga “mga hingyap han pagkabatan-on.” Kon naabat hi Timoteo hin sugad nga mga hingyap, kinahanglan niya ‘maglikay’ tikang hito. Ha iba nga pagkayakan, kinahanglan niya ‘isalikway an pagkadiri-matadong.’ Pariho liwat hito nga mensahe an gin-unabi ni Jesus han hiya nagsiring: “Kon an imo mata nakakapakdol ha imo, lukata ito ngan ilabog.” (Mat. 18:9) An mga Kristiano yana nga nasunod hini nga sagdon nagios dayon kon namimeligro an ira espirituwalidad. Diri hira nagruruhaduha o naglalangan.
19. Paonan-o iginpapakita han iba nga determinado hira nga panalipdan an ira relasyon kan Jehova?
19 An pipira nga nagkaproblema may kalabotan ha de-alkohol nga irimnon antes hira magin Saksi nagdesisyon nga diri na gud uminom hito bisan gutiay la. An iba naman naglilikay ha pipira nga kaliawan nga diri man maraot pero posible makapukaw hin sayop nga mga hingyap. (Sal. 101:3) Pananglitan, antes magin Saksi, an usa nga brother agsob kumadto ha mga sarayaw diin komon didto an pagbuhat hin imoral. Kondi han nahibaroan niya an kamatuoran, iya na gud ginlilikyan an pagsayaw bisan ha turotarampo han mga Saksi tungod kay bangin mapukaw an iya sayop nga mga hingyap o panhunahuna hadto. Syempre, diri man igindidiri ha mga Kristiano an pag-inom hin de-alkohol, pagsayaw, o pagbuhat hin iba pa nga butang nga diri man sayop. Kondi kita ngatanan sadang magin mabinantayon ngan magin determinado nga panalipdan an aton relasyon kan Jehova.
20. Bisan kon diri masayon an ‘pagsalikway ha pagkadiri-matadong,’ ano an nakakaliaw ha aton?
20 An pribilehiyo nga tawagon ha ngaran han Dios may nahiuupod nga responsabilidad. Kinahanglan naton ‘isalikway an pagkadiri-matadong’ ngan ‘bayaan an karat-an.’ (Sal. 34:14) Tinuod, diri pirme masayon an pagbuhat hito. Kondi nakakaliaw an paghibaro nga hinigugma ni Jehova “an iya mga gintatag-iya” ngan adton nasunod ha iya matadong nga mga suruklan.—2 Tim. 2:19; basaha an 2 Kronikas 16:9a.
^ par. 12 Kitaa ha jw.org an artikulo nga “Do You Ban Certain Movies, Books, or Songs?” ilarom ha ABOUT US > FREQUENTLY ASKED QUESTIONS.
Istorya han Kinabuhi
NATAWO hi Tatay ha Graz, Austria, han 1899, salit batan-on pa hiya durante han Girra ha Kalibotan I. Ginpaapi hiya sugad nga sundalo han Germany han magtikang gud la an Girra ha Kalibotan II han 1939. Han 1943, namatay hiya ha Russia samtang nakikig-away. Makasurubo, nawad-an ako hin tatay han mga 2 anyos pa la ako, salit waray ko hiya makilala. Han naeskwela na ako, naaawa ako ha iba nga bata nga may mga tatay. Han tin-edyer ako, naliaw ako ha paghibaro mahitungod han aton langitnon nga Amay, usa nga harangdon gud nga Amay nga diri namamatay.—Hab. 1:12.
Han syete anyos ako, nagin membro ako han Boy Scouts youth movement. Usa ito nga bug-os-kalibotan nga organisasyon nga nagtikang han 1908 ha Great Britain nga gin-establisar hin tenyente heneral han mga sundalo ha Britain nga hi Robert Stephenson Smyth Baden-Powell. Han 1916, gin-establisar niya an Wolf Cubs (o Cub Scouts) para ha kabataan nga kaedad ko.
Nalilipay ako ha amon mga pagkamping ha probinsya durante ha kataposan han semana. Nakaturog kami ha mga tolda, nakauniporme kami, ngan nagmamartsa samtang gintutokaran hin mga kombo. Nalilipay liwat ako labi na kon nagkakaranta kami han iba pa nga Boy Scout samtang nakapalibot ha usa nga campfire durante han gab-i ngan nag-uuyag ha kagurangan. Damu liwat an amon nahibaroan mahitungod ha palibot, nga tungod hito naapresyar ko an mga butang nga ginhimo han aton Maglalarang.
An mga Boy Scout gin-aaghat nga maghimo hin maopay nga buhat kada adlaw. Ito an ira motto. Kon nagkikirigta kami han amon mga igkasi-Boy Scout, ginsisidngan namon an kada tagsa “Andam Pirme.” Nalilipay gud ako hito. Ha amon grupo nga may membro nga sobra 100 nga kabataan nga kalalakin-an, an katunga hito Protestante, an iba Katoliko, ngan usa an Budhista.
Tikang han 1920, an mga Scout tikang ha iba-iba nga nasud nagkakaada miting, o selebrasyon, kada pipira ka tuig. Duha ka beses nga nakatambong ako hini. Nakatambong ako han ikapito nga World Scout Jamboree ha Bad Ischl, Austria, han Agosto 1951, ngan han ikasiyam nga World Scout Jamboree ha Sutton Park, hirani ha Birmingham, England, han Agosto 1957, nga gintambongan hin mga 33,000 nga mga Scout tikang ha 85 nga nasud. Durante hini nga okasyon, ginbisita liwat kami hin mga 750,000 nga tawo, upod na hito hi Rayna Elizabeth han England. Para ha akon, baga hin membro ako hin bug-os-kalibotan nga pagminagburugto. Diri ako maaram nga ha urhi magigin membro ako hin mas maopay nga pagminagburugto, nga ginkukompwesto hin katawohan nga nahigugma ha Dios.
Han mga Marso o Abril 1958, hirani ko na matapos an akon training sugad nga waiter ha Grand Hotel Wiesler ha Graz, Austria. Ginsangyawan ako ha diri pormal nga paagi han akon katrabaho ngan pastry chef nga hi Rudolf Tschiggerl. Amo ini an siyahan nga higayon nga nabatian ko an kamatuoran. Nag-istorya kami mahitungod han Trinidad, ngan nagsiring hiya nga diri ito igintututdo han Biblia. Waray ako umuyon hito ngan karuyag ko pamatud-an nga sayop hiya. Naayon ako kan Rudolf salit ginkinombinse ko hiya nga bumalik ha pagin Katoliko.
Hi Rudolf, nga gintatawag namon nga Rudi, nagdara ha akon hin Biblia. Ginsidngan ko hiya nga karuyag ko la an bersyon han mga Katoliko, salit gintagan niya ako hito. Ginbasa ko ito, ngan nakita ko nga ginbutangan ito ni Rudi hin tract nga ginpublikar han Watchtower Society. Waray ko ito maruyagi tungod kay para ha akon, an sugad nga literatura baga hin husto pero ha pagkamatuod diri ito kamatuoran. Kondi karuyag ko makighisgot ha iya mahitungod ha Biblia. Mataktika hi Rudi, waray na hiya maghatag ha akon hin literatura. Ha sulod hin mga tulo ka bulan, ha panapanahon naghihisgot kami mahitungod ha Biblia ngan kasagaran natatapos kami ha katutnga han gab-i.
Katapos han akon training ha hotel ha amon bungto han Graz, ginpaeskwela pa ako ni Nanay hin kurso nga hotel management. Salit binalhin ako ha Bad Hofgastein, usa nga bungto ha bungtod han Apls, diin didto nahimumutang an amon eskwelahan. Konektado ito ha Grand Hotel Wiesler ha Bad Hofgastein, ngan usahay nagtatrabaho ako didto basi magkaada hin dugang nga eksperyensya.
Iginpadara ni Rudi an akon bag-o nga adres ha sanga nga opisina ha Vienna, ngan katapos iginpadara ito han sanga nga opisina ha duha nga misyonera nga hira Ilse Unterdörfer ngan Elfriede Löhr.* Usa ka adlaw, gintawagan ako han receptionist han hotel ngan nagsiring ito nga may duha nga babaye nga aadto ha gawas nga nakaawto nga karuyag makig-istorya ha akon. Nahipausa ako kay waray ko ginlalaoman nga bisita. Pero gumawas la gihapon ako basi mahibaroan kon hin-o hira. Ha urhi, hinbaroan ko nga mga Saksi hira, ngan usa hira han mga nagdadara hin mga literatura ha Nazi Germany han igindidiri pa an buruhaton didto. Antes pa magtikang an Girra ha Kalibotan II, nadakop hira han mga pulis ha Germany (Gestapo) ngan iginpadara ha kampo nga prisohan ha Lichtenburg. Katapos durante han girra, iginbalhin hira ha kampo ha Ravensbrück, hirani ha Berlin.
Ito nga mga sister haros kaedad ni Nanay, salit ginrirespeto ko hira. Diri ko karuyag nga makarag an ira panahon kay bangin paglabay hin pipira ka semana o mga bulan nga pagpinakiistorya nira ha akon sidngan ko la hira nga diri ako interesado. Salit umaro na la ako ha ira hin mga teksto mahitungod han doktrina han Katoliko nga apostoliko nga pagsurosaliwan. Ginsidngan ko hira nga ipapakiana ko ito ha amon padi ngan makikighisgot ako ha iya mahitungod hito. Kahuna ko nga pinaagi hini, hibabaroan ko an kamatuoran.
Sumala han doktrina han Romano Katoliko nga apostoliko nga pagsurosaliwan, tikang kan apostol Pedro an mga papa padayon nga nagsusurosaliwan sugad nga lider han singbahan. (Sayop an pagsabot han singbahan han ginsiring ni Jesus ha Mateo 16:18, 19.) Nag-aangkon liwat an Iglesia Katolika nga diri gud magsasayop an papa kon nagtututdo ito hin doktrina gamit an awtoridad nga iginhatag ha iya, o an ex cathedra. Natoo ako hito ngan naghunahuna nga kon an papa, nga gintatawag han mga Katoliko nga Baraan nga Amay, nagsiring nga kamatuoran an doktrina han Trinidad, sigurado nga tinuod gud ito. Kondi kon magsayop hiya, posible nga buwa ito nga doktrina. Diri urusahon nga para ha damu nga Katoliko, an doktrina han apostoliko nga pagsurosaliwan amo an pinakaimportante nga katutdoan, tungod kay nakadepende dida hito kon husto ba o sayop an iba pa nga katutdoan han mga Katoliko!
Han kumadto ako ha padi, waray niya mabaton an akon mga pakiana, lugod iginhatag niya ha akon an usa nga libro mahitungod han apostoliko nga pagsurosaliwan nga iya ginkuha ha iya estante. Gindara ko ito, ginbasa, ngan binalik ako ha iya nga may mas damu pa nga pakiana. Ha urhi, han diri na nababaton han padi an akon pakiana, nagsiring hiya: “Diri ko ikaw makukombinse, ngan diri mo liwat ako makukombinse. . . . Ikaw na la an pag-igo!” Diri na niya karuyag makighisgot pa ha akon.
Katapos hito nga panhitabo, nagpa-Bible study na ako kanda Ilse ngan Elfriede. Damu an ira igintutdo ha akon mahitungod han tinuod ngan Baraan nga Amay ha langit, hi Jehova nga Dios. (Juan 17:11) Hito nga panahon waray pa kongregasyon ha amon lugar, salit ito nga mga sister an nagdudumara han mga katirok dida ha balay han usa nga pamilya nga interesado. Gutiay la an natambong. Kadam-an han mga ginhihisgotan ha katirok surosaliwan nga gindudumara hinin duha nga sister tungod kay waray pa bawtismado nga brother nga mangunguna. Usahay may brother nga tikang ha iba nga kongregasyon nga napakada basi maghatag hin pahayag publiko ha usa nga ginpletehan nga lugar.
Han Oktubre 1958, gintikangan nira Ilse ngan Elfriede an pag-Bible study ha akon. Ngan paglabay hin tulo ka bulan, han Enero 1959 nabawtismohan ako. Antes han akon bawtismo, ginpakianhan ko hira kon puydi ba ako umupod ha ira ha pagsangyaw ha balay-balay basi ko makita kon paonan-o ginbubuhat an pagsangyaw. (Buh. 20:20) Katapos ko umupod ha siyahan nga higayon, ginpakianhan ko hira kon puydi ba ako magkaada kalugaringon nga teritoryo. May usa nga baryo nga igintoka ha akon, ngan usa la ako nga nagsasangyaw ha balay-balay ngan nabalik ha mga interesado. An siyahan nga brother nga nakapartner ko pagsangyaw amo an paramangno han sirkito nga ha urhi binisita ha amon.
Paggradwar ko han 1960, umuli ako ha amon lugar basi buligan an akon mga paryente nga mahibaro han kamatuoran ha Biblia. Kondi tubtob yana, waray man la bisan usa ha ira an kumarawat han kamatuoran, pero may pipira na ha ira nga nagpapakita hin interes.
Han 1961, may ginbasa ha mga kongregasyon nga mga surat tikang ha sanga nga opisina nga nag-aaghat ha kabugtoan nga magpayunir. Hito nga panahon olitawo ako ngan mahimsog, salit nahunahuna ko nga waray hinungdan basi diri ako makagpayunir. Nakiistorya ako ha paramangno han sirkito nga hi Kurt Kuhn, kon ano an iya masisiring mahitungod han akon pagtrabaho ha sulod hin pipira ka bulan basi makapalit hin awto nga magagamit ko ha pagpayunir. Hiya nagsiring: “Hi Jesus ba ngan an iya mga apostol nagkinahanglan hin awto basi makag-alagad hin bug-os panahon?” Nakapamurubuot gud ako! Nagplano ako dayon pagpayunir. Kondi tungod kay nagtatrabaho ako hin 72 ka oras kada semana ha usa nga hotel restaurant, kinahanglan ko anay maghimo hin pipira nga pagbag-o.
Nakiistorya ako ha akon boss kon puydi ba nga magtrabaho ako hin 60 ka oras na la ha usa ka semana. Tumugot hiya ngan waray niya ibani an akon sweldo. Waray pag-iha katapos hito, naghangyo utro ako ha iya kon puydi ba nga magtrabaho ako hin 48 ka oras na la kada semana. Tumugot na liwat hiya, ngan amo la gihapon an akon sweldo. Katapos, naghangyo utro ako kon puydi ba magtrabaho ako hin 36 ka oras na la kada semana, o unom ka oras kada adlaw ha sulod hin unom ka adlaw, ngan tumugot hiya hito. Diri ko gud ginlalaoman nga amo la gihapon an akon sweldo! Baga hin nadiri an akon boss nga bumaya ako. Tungod hito nga eskedyol, nakagpayunir ako. Hito nga panahon, 100 ka oras pa kada bulan an ginkikinahanglan ha usa nga payunir.
Paglabay hin upat ka bulan, igintoka ako sugad nga espesyal payunir ngan congregation servant ha usa nga gutiay nga kongregasyon ha probinsya han Carinthia, ha bungto han Spittal an der Drau. Hito nga panahon, 150 ka oras pa kada bulan an ginkikinahanglan ha usa nga espesyal payunir. Waray ako partner ha pagpayunir, kondi daku gud nga bulig ha akon ha ministeryo hi Sister Gertrude Lobner, nga nag-alagad sugad nga kabulig nga congregation servant.*
Han 1963, igintoka ako sugad nga paramangno han sirkito. Usahay nagbibiyahe ako sakay hin tren pakadto ha iba-iba nga kongregasyon dara an magbug-at nga bag. Kadam-an han mga kabugtoan didto waray awto, salit diri nira ako natatapo ha estasyon han tren. Tungod kay diri ko karuyag nga hunahunaon han kabugtoan nga mas mahimyang an akon kinabuhi, diri ako nasakay hin taxi, lugod nagbabaktas ako tipakadto ha akon akomodasyon.
Han 1965, samtang solo pa gihapon ako, gin-imbitar ako nga umiskwela ha ika-41 nga klase han Gilead. Damu han akon mga kaklase an solo liwat. Ha diri ko gud ginlalaoman, ha amon gradwasyon, igintoka ako ha akon nasud ha Austria basi magpadayon sugad nga paramangno han sirkito. Kondi antes ako bumaya ha United States, ginhangyo ako nga umupod anay ha usa nga paramangno han sirkito ha sulod hin upat ka semana. Gin-apresyar ko gud nga makaupod ha pag-alagad hi Anthony Conte, usa nga mahigugmaon nga brother nga nahigugma liwat ha pagministeryo ngan epektibo gud hiya hito nga buruhaton. Magkaupod kami nga nag-alagad ha New York ha lugar han Cornwall.
Pagbalik ko ha Austria, igintoka ako ha usa nga sirkito diin nakilala ko hi Tove Merete, usa nga mahusay nga daraga. Ginpadaku hiya ha kamatuoran tikang pa han 5 anyos hiya. Kon ginpapakianhan kami han kabugtoan kon paonan-o kami nagkakilala, nagpapatawa kami nga nasiring, “Ginplano ito han sanga nga opisina.” Paglabay hin usa ka tuig, han Abril 1967, nagpakasal kami, ngan kaupod hiya, nagpadayon ako sugad nga nagbibiyahe nga paramangno.
Han sunod nga tuig, inabat ko nga gin-ampon ako ni Jehova sugad nga iya espirituwal nga anak tungod han iya diri-matupngan nga pagkabuotan. Tikang hito, nagkaada ako espesyal nga relasyon ha akon langitnon nga Amay pati na hadton ngatanan nga sumala ha Roma 8:15, ‘nagsisinggit: “Abba, Amay!”’
Padayon kami nga nag-alagad ni Merete ha sirkito ngan distrito nga buruhaton tubtob han 1976. Usahay durante han kathagkot, nakaturog kami ha mga kwarto nga waray heater nga an temperatura matugnaw hinduro. Makausa, nakamata kami ngan nakita namon nga an taklap nga nakatabon ha amon may nawong nagyiyelo na tungod han duro nga katugnaw! Salit nagdara-dara na kami hin gutiay nga de-koryente nga heater basi mailob namon an katugnaw kon gab-i. Ha iba nga lugar, kon kinahanglan namon mag-CR durante ha gab-i, kinahanglan pa namon gumawas ha balay ngan maglakat ha dalan nga may mga niebe basi la makakadto ha kasilyas nga kasagaran naglalahos-lahos an hangin. Waray liwat kami gin-uulian nga apartment, salit kon mga Lunes, kasagaran nga nagpapabilin kami ha amon akomodasyon ha kongregasyon nga amon ginbisita hito nga semana. Katapos pagka-Martes han aga, nagbibiyahe kami pakadto ha sunod nga kongregasyon.
Nalilipay ako nga ha sulod hin damu nga katuigan, an akon hinigugma nga asawa pirme gud nasuporta ha akon. Hinigugma niya an ministeryo, ngan waray pa gud ako mag-agda ha iya nga gumawas basi magsangyaw. Hinigugma liwat niya an kabugtoan ngan interesado gud hiya ha iba. Daku gud ini nga bulig.
Han 1976, gin-imbitar kami nga mag-alagad ha sanga nga opisina ha Austria ha Vienna, ngan igintoka ako sugad nga membro han Komite han Sanga. Hito nga panahon, an sanga nga opisina han Austria an nanginginano ha buruhaton han pipira nga nasud ha Eastern Europe ngan nag-oorganisar han patago nga pagdeliber han mga literatura ngadto hito nga mga nasud. Hi Brother Jürgen Rundel an nanguna hini, ngan nakapribilehiyo ako nga makatrabaho hiya. Ha urhi, igintoka ako nga magin paramangno han paghubad nga buruhaton ha napulo nga linggwahe ha Eastern Europe. Hi Jürgen ngan an iya asawa nga hi Gertrude matinumanon nga nag-aalagad yana sugad nga espesyal payunir ha Germany. Tikang han 1978, gin-phototypeset han sanga nga opisina han Austria an mga magasin ngan gin-imprinta ito ha unom nga linggwahe ha usa nga gutiay nga offset press. Nagpadara liwat kami hin mga subskripsyon ha iba-iba nga nasud nga naghangyo hito. An nanguna hini nga buruhaton amo hi Otto Kuglitsch, nga nag-aalagad yana ha sanga nga opisina ha Germany upod an iya asawa nga hi Ingrid.
An kabugtoan ha Eastern Europe nag-imprinta liwat hin mga literatura ha ira nasud gamit an mimeograph nga mga makinarya o pinaagi hin film. Kondi nanginahanglan pa gihapon hira hin bulig tikang ha iba nga mga nasud. Ginpanalipdan ni Jehova ini nga buruhaton. Ngan kami nga nakadto ha sanga nga opisina, hinigugma gud namon an kabugtoan nga matinumanon nga nag-aalagad bisan pa ha makuri nga mga kahimtang ngan mga pagdiri ha sulod hin damu nga katuigan.
Han 1989, nakapribilehiyo ako nga umupod ngadto ha Romania kan Brother Theodore Jaracz, nga usa nga membro han Nagmamando nga Lawas. Bumisita kami basi buligan an usa nga daku nga grupo hin kabugtoan para bumalik ha organisasyon. Tikang han 1949, ini nga kabugtoan bumulag ha organisasyon ngan naghimo hin kalugaringon nga mga kongregasyon tungod ha iba-iba nga hinungdan. Kondi padayon pa gihapon hira nga nagsasangyaw ngan nagbabawtismo. Napriso liwat hira tungod han ira pagin neutral, sugad han nahitabo ha kabugtoan nga bahin han organisasyon. Hito nga panahon, igindidiri pa gihapon an buruhaton ha Romania, salit patago nga nakigkita kami ha ira ha balay ni Brother Pamfil Albu, upod an upat nga tigurang ngan mga representante nga ginpili han Romania Country Committee. May-ada liwat kami upod nga parahubad tikang ha Austria nga hi Rolf Kellner.
Ha ikaduha nga gab-i han amon pag-iristorya, gin-aghat ni Brother Albu an upat nga iya igkasi-tigurang nga bumalik ha organisasyon, hiya nagsiring: “Kon diri naton ini bubuhaton yana, bangin diri na gud kita magkaada pa higayon nga makabalik.” Katapos hini, mga 5,000 nga kabugtoan an binalik ha organisasyon. Daku gud ini nga kadaogan para kan Jehova ngan daku nga kapirdihan para kan Satanas!
Ha ikatarapos han 1989, antes mabungkag an Komunista ha Eastern Europe, gin-imbitar kami nga mag-asawa han Nagmamando nga Lawas nga bumalhin ha headquarters ha New York. Diri gud namon ini ginlalaoman. Nagtikang kami pag-alagad ha Brooklyn Bethel han Hulyo 1990. Han 1992, igintoka ako sugad nga kabulig han Service Committee han Nagmamando nga Lawas, ngan tikang han Hulyo 1994, nakapribilehiyo ako nga mag-alagad sugad nga membro han Nagmamando nga Lawas.
Maiha na nga panahon an naglabay han nagtrabaho ako sugad nga waiter ha usa nga hotel. Yana, nalilipay ako ha pribilehiyo nga makigbahin ha pagpangandam ngan pagtagana han espirituwal nga pagkaon ha aton bug-os-kalibotan nga pagminagburugto. (Mat. 24:45-47) Samtang ginpapamalandong ko an akon sobra 50 ka tuig nga espesyal nga bug-os-panahon nga pag-alagad, mapasalamaton gud ako. Daku gud an akon kalipay nga makita nga ginbibendisyonan ni Jehova an aton bug-os-kalibotan nga pagminagburugto. Nalilipay ako ha pagtambong ha aton internasyonal nga mga kombensyon, diin ginpapabug-atan an paghibaro mahitungod ha aton langitnon nga Amay, hi Jehova, ngan ha kamatuoran ha Biblia.
Igin-aampo ko nga minilyon pa an mag-aram ha Biblia, kumarawat han kamatuoran, ngan urosa nga mag-alagad kan Jehova upod an bug-os-kalibotan nga Kristiano nga pagminagburugto. (1 Ped. 2:17) Ginpapamulat ko liwat an panahon diin makikita ko tikang ha langit an pamanhaw dinhi ha tuna, ngan makita ko na an akon tunan-on nga amay. Naglalaom ako nga hi Tatay, hi Nanay, ngan an iba pa nga akon hinigugma nga mga paryente magsingba kan Jehova ha Paraiso.
Ginpapamulat ko an panahon diin makikita ko tikang ha langit an pamanhaw dinhi ha tuna, ngan makita ko na an akon tunan-on nga amay
^ par. 15 Kitaa an istorya han ira kinabuhi ha Nobyembre 1, 1979, nga Watchtower.
^ par. 27 Yana, imbes nga magtoka hin congregation servant ngan kabulig nga congregation servant, kada kongregasyon may-ada koordinetor han lawas han mga tigurang ngan usa nga sekretaryo.
“Kamo an akon mga saksi, nasiring hi Jehova.”—ISA. 43:10.
1, 2. (a) Ano an karuyag sidngon han pagin usa nga saksi, ngan ano an diri iginsusumat han media ngada ha mga tawo? (b) Kay ano nga hi Jehova diri nadepende ha mga media?
ANO an karuyag sidngon han pagin usa nga saksi? Usa nga diksyonaryo an naghatag hin kahulogan hini: “Usa nga tawo nga nakakita hin panhitabo ngan nagsusumat mahitungod hito.” Pananglitan, ha syudad han Pietermaritzburg, South Africa, may usa nga dyaryo nga gintatawag nga The Witness nga iginpublikar ha sulod hin sobra 160 ka tuig na. Angayan ito nga ngaran kay an katuyoan hito nga dyaryo amo an pagreport hin kamatuoran ha mga nahitatabo ha kalibotan. An siyahan nga editor han The Witness nagsaad nga ini nga dyaryo magsusumat “han kamatuoran, han bug-os nga kamatuoran, ngan han kamatuoran gud la.”
2 Pero makasurubo, kasagaran nga ginbabalewaray o ginbabaliko pa ngani han mga media ha kalibotan an pinakaimportante nga kamatuoran ha kasaysayan han tawo. Diri nira iginsusumat an kamatuoran mahitungod ha Dios ngan ha iya mga ginbuhat. Kondi hi Jehova, an makagarahum ha ngatanan nga Magmarando han uniberso, diri nadepende ha mga media. An Dios nagsiring pinaagi kan propeta Esekiel: “An mga nasud makakilala nga ako hi Jehova.” (Esek. 39:7) Hi Jehova may-ada mga walo ka milyon nga Saksi nga nagsusumat ha ngatanan nga nasud mahitungod ha iya ngan ha iya pagtratar ha katawohan hadto ngan yana. Inin damu nga Saksi nagpapasamwak liwat mahitungod han mga saad han Dios ha katawohan nga iya pagbubuhaton ha tidaraon. Kon gin-uuna naton ini nga buruhaton, ginpapamatud-an naton nga nagkikinabuhi kita uyon ha ngaran nga iginhatag ha aton han Dios, sugad han ginsiring ha Isaias 43:10: “Kamo an akon mga saksi, nasiring hi Jehova, ngan akon surugoon nga akon ginpili.”
3, 4. (a) Kakan-o ginkarawat han mga Estudyante han Biblia an ira bag-o nga ngaran, ngan ano an ira inabat mahitungod hito? (Kitaa an retrato ha tinikangan hini nga artikulo.) (b) Ano nga mga pakiana an aton hihisgotan?
3 Daku gud nga pribilehiyo nga tawagon kita ha ngaran ni Jehova tungod kay hiya “an Hadi ha kadayonan,” nga nasiring: “Amo [ini] an akon ngaran ha waray kataposan, ngan amo ini an akon hinumdoman ha ngatanan nga mga katulinan”! (1 Tim. 1:17; Eks. 3:15; itanding an Eklesiastes 2:16.) Han 1931, ginkarawat han mga Estudyante han Biblia an ngaran nga mga Saksi ni Jehova. Katapos hito, damu nga surat han pagpasalamat an iginpublikar hini nga magasin. Usa nga kongregasyon ha Canada an nagsurat: “An maopay nga sumat nga kita ‘mga saksi ni Jehova’ nakapalipay ha amon, ngan nagin mas determinado kami nga magin takos para hito nga bag-o nga ngaran.”
4 Paonan-o mo maipapakita nga ginpapabilhan mo an pribilehiyo nga tawagon ha ngaran han Dios? Maisasaysay mo ba kon kay ano nga gintatawag kita ni Jehova nga iya mga Saksi sugad han aton mababasa ha libro han Isaias?
5, 6. (a) Ha ano nga paagi iginpakita han Israelita nga mga kag-anak nga mga saksi hira ni Jehova? (b) Ano pa an iginsugo ha Israelita nga mga kag-anak, ngan kay ano nga aplikado liwat ito ha mga kag-anak yana?
5 An tagsa nga Israelita ha panahon ni Isaias “mga saksi” ni Jehova, ngan an nasud ha kabug-osan “surugoon” han Dios. (Isa. 43:10) Usa nga paagi nga iginpakita han Israelita nga mga kag-anak nga mga saksi hira amo an pagtutdo ha ira mga anak mahitungod han pagtratar han Dios ha ira mga kaapoy-apoyan. Pananglitan, han ginsugo hira nga isaurog an Paskua kada tuig, ginsidngan hira: “Kon an iyo mga kabataan sumiring ha iyo: Ano an kahulogan hini nga pag-alagad? Nga kamo masiring: Amo ini an halad han pesach ni Jehova, nga linabay ha igbaw han mga balay han mga anak ni Israel ha Ehipto, han panhampak niya han mga Ehiptohanon, ngan pagluwas han amon mga balay.” (Eks. 12:26, 27) Posible nga iginsaysay liwat hito nga mga kag-anak ha ira mga anak nga han siyahan nga higayon nga makiistorya hi Moises ha magmarando ha Ehipto basi maghangyo nga tugotan an mga Israelita nga magsingba kan Jehova didto ha kamingawan, hi Paraon binaton: “Hin-o hi Jehova, nga ako mamati han iya tingog ha pagpalakat kan Israel?” (Eks. 5:2) Syempre, posible nga iginsumat liwat han mga kag-anak ha ira mga anak kon paonan-o ginbaton ni Jehova an pakiana ni Paraon ngan kon paonan-o Niya iginpakita nga Hiya an Makagarahum-ha-ngatanan. Nagpadara hiya hin napulo nga peste ha Ehipto ngan gintalwas an mga Israelita tikang ha kasundalohan han Ehipto didto ha Dagat nga Pula. Nakita han mga Israelita nga hi Jehova amo an tinuod nga Dios ngan an Paratuman han iya mga saad.
6 Para ha mga Israelita, usa nga kadungganan nga magin saksi ni Jehova. Sigurado nga ira ginsumatan an ira mga anak pati na an mga dumuruong nga nagin mga uripon nira mahitungod hiton urusahon nga ginhimo han Dios. Ginsugo liwat an mga Israelita nga bansayon an ira mga anak nga sundon an mga suruklan han Dios may kalabotan ha pagin baraan. Hi Jehova nagsiring: “Magpakabaraan kamo; kay ako hi Jehova nga iyo Dios baraan.” (Leb. 19:2; Deut. 6:6, 7) Maopay gud ini nga susbaranan para ha Kristiano nga mga kag-anak yana. Kinahanglan liwat nira bansayon an ira mga anak nga magkinabuhi hin limpyo basi mapasidunggan an mahimayaon nga ngaran han Dios!—Basaha an Proberbios 1:8; Efeso 6:4.
7. (a) Han nagin matinumanon an mga Israelita kan Jehova, ano an epekto hito ha mga nasud nga nakapalibot ha ira? (b) Ano an responsabilidad han ngatanan nga nagrirepresentar ha ngaran han Dios?
7 Kon matinumanon an mga Israelita, naghahatag hira hin maopay nga pamatuod ha ngaran han Dios. Ginsidngan hira: “An ngatanan nga mga katawohan ha tuna makakita nga ikaw tinawag ha ngaran ni Jehova; ngan hira mahahadlok ha imo.” (Deut. 28:10) Kondi makasurubo, ha bug-os nga kasaysayan han mga Israelita, mas agsob nira talapason hi Jehova. Pauroutro nga nabalik hira ha pagsingba ha hinimo han tawo nga mga idolo. Dugang pa, pariho han mga dios han mga Kanaanita nga ira ginsingba, nagin mapintas hira kay ira iginhalad an ira mga anak ngan gintalumpigos an mga pobre. Mapwersa gud ini nga leksyon para ha aton. Kinahanglan subaron naton hi Jehova ngan magin baraan tungod kay nagrirepresentar kita ha iya, an Pinakabaraan nga Usa.
8. Ano an iginsugo ni Jehova kan Isaias, ngan ano an nagin reaksyon ni Isaias?
8 Nagtagna hi Jehova hin urusahon nga pagtalwas tikang ha pagkabihag nga makikita mismo han nasud han Israel. (Isa. 43:19) An siyahan nga unom nga kapitulo han libro han Isaias kasagaran nga mga pahamangno mahitungod ha usa nga kalamidad nga maabot ha Jerusalem ngan ha nakapalibot nga mga syudad dida hito. Maaram hi Jehova nga diri magbabasol an mga Israelita kay nababasa niya an ira mga kasingkasing, kondi ginsidngan pa gihapon niya hi Isaias nga padayon nga pahamangnoan hira. Nahipausa hito hi Isaias ngan karuyag niya mahibaroan kon tubtob san-o diri magigin mabinasulon an katawohan han Dios. An Dios binaton: “Ngada nga an mga bungto magkabubungkag nga waray na umurukoy, ngan an mga balay mawaray na tawo, ngan an tuna mabungkag na gud.”—Basaha an Isaias 6:8-11.
9. (a) Kakan-o natuman an tagna ni Isaias mahitungod ha Jerusalem? (b) Ano nga pahamangno yana an kinahanglan naton pamatian?
9 Nakarawat ni Isaias ini nga sugo durante han ultimo nga tuig han pagmando ni Hadi Usiya, o han mga 778 B.C.E. Nagpadayon hiya ha iya buruhaton sugad nga propeta ha sulod hin mga 46 ka tuig tubtob han 732 B.C.E., durante han pagmando ni Hadi Hesekia. Tikang hito, 125 ka tuig pa an naglabay antes mabungkag an Jerusalem hadton 607 B.C.E. Salit damu pa ka tuig nga ginpahamangnoan an katawohan han Dios mahitungod han mahitatabo ha ira nasud ha tidaraon. Yana, maiha na liwat nga ginagamit ni Jehova an iya katawohan basi pahamangnoan an iba mahitungod han mahitatabo ha tidaraon. Ha sulod hin 135 ka tuig tikang han siyahan nga gowa han Watchtower, nagpapahamangno na ini ha mga magbarasa nga ha diri na mag-iiha tatapuson an maraot nga pagmando ni Satanas ngan sasaliwanan ito han Usa ka Yukot ka Tuig nga Pagmando ni Jesu-Kristo.—Pah. 20:1-3, 6.
10, 11. Ano nga katumanan han tagna ni Isaias an nakita han mga Israelita nga nakadto ha Babilonya?
10 Damu nga masinugtanon nga Judio nga sumurender ha mga taga-Babilonya an nakatalwas ha kabungkagan han Jerusalem ngan gindara nga bihag ha Babilonya. (Jer. 27:11, 12) Paglabay hin 70 ka tuig, samtang nakadto pa hira ha Babilonya, nakita nira mismo an katumanan han usa pa nga tagna ni Isaias: “Ha sugad hini nasiring hi Jehova, an iyo Manunubos, an Baraan nga Usa han Israel: Tungod ha iyo akon iginpadara ngadto ha Babilonya, ngan akon pagdadad-on hira ngatanan sugad hin mga palagiw.”—Isa. 43:14.
11 Gintuman ni Jehova ito nga tagna ha urusahon gud nga paagi. Usa ka gab-i han Oktubre 539 B.C.E., samtang an hadi ha Babilonya ngan an mga noble nag-iirignom hin alaksiw gamit an baraan nga mga kopa nga ira ginkawat tikang ha templo ha Jerusalem ngan nagdadayaw ha ira hinimo-han-tawo nga mga dios, ginsakop hira han kasundalohan han Media ngan Persia. Han 538 o 537 B.C.E., an nagsakop ha Babilonya nga hi Ciro, nagsugo ha mga Judio nga bumalik ha Jerusalem ngan tukuron utro didto an templo han Dios. Ini ngatanan igintagna ni Isaias, pati na an saad ni Jehova nga tataganahan ngan papanalipdan niya an mabinasulon nga mga katawohan samtang nabalik hira ha Jerusalem. Gintawag hira han Dios nga “an katawohan nga akon ginhitsura para ha akon ngahaw, nga hira magdayaw ha akon.” (Isa. 43:21; 44:26-28) Han nakauli na inin mga nadistyero hadto ngan han natukod na utro an templo ni Jehova ha Jerusalem, nagin mga saksi hira nga hi Jehova amo an tinuod nga Dios ngan pirme niya gintutuman an iya mga saad.
12, 13. (a) Hin-o an umupod ha mga Israelita ha pagpahiuli han pagsingba kan Jehova? (b) Ano an ginlalaoman ha “iba nga mga karnero” samtang ira ginsusuportaran an “Israel han Dios,” ngan ano an ira ginpapamulat?
12 Han bumalik an mga Israelita ha Jerusalem basi tukuron utro an templo didto, yinukot nga mga diri-Israelita an umupod ha ira basi magsingba kan Jehova. Ha urhi, damu pa nga mga Hentil an nagin Judio nga mga proselita. (Esra 2:58, 64, 65; Est. 8:17) Yana, an “daku nga grupo” han “iba nga mga karnero” ni Jesus maunungon nga nasuporta ha dinihogan nga mga Kristiano, nga nagkukompwesto han “Israel han Dios.” (Pah. 7:9, 10; Juan 10:16; Gal. 6:16) An daku nga grupo may pribilehiyo liwat nga tawagon ha ngaran nga iginhatag ha ira han Dios, mga Saksi ni Jehova.
13 Durante han Usa ka Yukot ka Tuig nga Pagmando ni Kristo, an daku nga grupo magkakaada makalilipay nga higayon. Ira susumatan an mga binanhaw mahitungod han ira mga ginbuhat sugad nga mga Saksi ni Jehova durante han kataposan nga mga adlaw han kalibotan ni Satanas. Kondi magigin posible la ini kon papamatud-an naton yana nga takos kita nga tawagon ha ngaran han Dios ngan mangangalimbasog kita nga magpabilin nga baraan. Pero bisan pa han aton duro nga pangalimbasog nakakasala kita kada adlaw, salit kinahanglan pirme kita mangaro kan Jehova hin kapasayloan. Kon magpapabilin kita nga baraan, iginpapakita naton kan Jehova nga mapasalamaton kita han pribilehiyo nga tawagon ha iya ngaran.—Basaha an 1 Juan 1:8, 9.
14. Ano an kahulogan han ngaran nga Jehova?
14 Basi maghilarom pa an aton apresasyon ha aton pribilehiyo nga tawagon ha ngaran han Dios, maopay kon aton papamalandungon an kahulogan han ngaran han Dios. An ngaran nga “Jehova” nagtikang ha Hebreo nga pulong nga naghuhulagway hin aksyon ngan mahimo ihubad nga “magin.” Salit basado ha pagsaliksik, may maopay nga hinungdan ha pagsiring nga an ngaran nga Jehova nangangahulogan nga “Hiya Nagpapahinabo nga Magin.” Angayan gud ini nga kahulogan ha papel ni Jehova sugad nga Maglalarang han uniberso ngan han intelihente nga mga linarang ngan sugad nga Paratuman han iya katuyoan. Padayon niya nga ginpapahinabo nga matuman an iya kaburut-on ngan katuyoan anoman an buhaton han iya mga parakontra, sugad kan Satanas, basi pugngan an kaburut-on han Dios.
15. Ano an aton hibabaroan mahitungod ha kahulogan han ngaran ni Jehova tikang ha iya ginsiring kan Moises? (Kitaa an kahon nga “Usa nga Ngaran nga Puno hin Kahulogan.”)
15 Han ginsugo ni Jehova hi Moises nga pangunahan an Iya katawohan ha paggawas ha Ehipto, Iya iginsumat an usa nga bahin han Iya personalidad. Hiya nagsiring kan Moises: “Ako Amo Ako; ngan hiya siniring: Amo ini an imo isisiring ha mga anak ni Israel: Ako Amo (an Dios) an nagsugo ha akon nganhi ha iyo.” (Eks. 3:14) An orihinal nga Hebreo nga mga pulong para ha “Ako Amo Ako” mahimo ihubad nga ‘Ako Magigin Sugad han Anoman nga Karuyag Ko Magin.’ Salit ha anoman nga kahimtang, hi Jehova magigin an anoman nga ginkikinahanglan basi matuman an iya katuyoan. Para ha mga Israelita nga nauripon hadto, hi Jehova nagin Paratalwas, Parapanalipod, Paragiya, ngan Paratagana han ngatanan nira nga ginkikinahanglan ha materyal ngan ha espirituwal.
16, 17. (a) Paonan-o naton maipapakita an aton pagpasalamat han pribilehiyo nga tawagon ha ngaran han Dios? (b) Ano an aton hihisgotan ha sunod nga artikulo?
16 Yana, padayon nga nagios hi Jehova uyon ha kahulogan han iya ngaran pinaagi ha pagtagana ha ngatanan naton nga ginkikinahanglan ha espirituwal ngan ha materyal. Pero labaw pa hito an kahulogan han iya ngaran. Nag-uupod ito han iya mga ginpapahinabo may kalabotan ha buruhaton han iya mga Saksi basi matuman an iya katuyoan. An pagpamalandong hini magpapagios ha aton nga padayon nga magkinabuhi nga takos ha iya ngaran. Tagda an 84 anyos nga hi Kåre, nga 70 anyos na nga madasigon nga Saksi ha Norway, hiya nagsiring: “Para ha akon, daku gud nga kadungganan an pag-alagad kan Jehova, an Hadi ha kadayonan, ngan an pagin bahin ha katawohan nga gintatawag ha iya baraan nga ngaran. Daku gud nga pribilehiyo nga isaysay an kamatuoran han Biblia ngan makita an kalipay han mga tawo samtang nasasabtan nira ito. Pananglitan, nalilipay gud ako kon gintututdoan ko hira kon ano an kapulsanan han halad-lukat ni Kristo, ngan kon ano an nahihimo hito para magkaada hira kinabuhi nga waray kataposan ha mamurayawon ngan matadong nga bag-o nga kalibotan.”
17 Tinuod, ha pipira nga teritoryo, talagsa na la an mga tawo nga naruruyag mahibaro mahitungod ha Dios. Pero, pariho kan Kåre, diri ba nalilipay ka gud kon may namamati ha imo mensahe ngan naitututdo mo ha iya an mahitungod han ngaran ni Jehova? Kondi paonan-o kita magigin mga Saksi ni Jehova ngan magigin mga saksi liwat ni Jesus? Hihisgotan naton ito ha sunod nga artikulo.
“Binaton [hi Jesus]: ‘. . . magigin mga saksi ko kamo ha Jerusalem . . . tubtob ha pinakahirayo nga lugar ha tuna.’”—BUH. 1:7, 8.
1, 2. (a) Hin-o an “matinumanon ngan totoo nga saksi”? (b) Ano an kahulogan han ngaran nga Jesus, ngan paonan-o nagkinabuhi an Anak han Dios uyon ha iya ngaran?
“TUNGOD hini natawo ako, ngan tungod hini kinanhi ako ha kalibotan, basi magpamatuod han kamatuoran.” (Basaha an Juan 18:33-37.) Ginsiring ito ni Jesu-Kristo ha Romano nga gobernador han Judea han ginbibista hiya. Hito nga takna, nagpakilala pa la hi Jesus nga hadi hiya. Paglabay hin mga katuigan, gin-unabi ni apostol Pablo inin maisugon nga ehemplo ni Jesus, “sugad nga saksi nga nagpamatuod hin maopay ha publiko ha atubangan ni Ponsio Pilato.” (1 Tim. 6:13) Naukoy kita ha kalibotan nga kontrolado ni Satanas ngan puno hin kapungot. Basi padayon kita nga makagsangyaw, kinahanglan magin maisugon gud kita pariho kan Jesus, “an matinumanon ngan totoo nga saksi”!—Pah. 3:14.
2 Sugad nga usa nga Judio, hi Jesus saksi na ni Jehova tikang pa ha iya katawo. (Isa. 43:10) Oo, hiya an nagin pinakabantogan nga saksi nga ginpili han Dios basi magrepresentar ha Iya ngaran. Nagkinabuhi hi Jesus uyon ha ngaran nga iginhatag ha iya han Dios. Han ginsidngan han usa nga anghel an pinakaamay ni Jesus nga hi Jose nga nagburod hi Maria pinaagi han baraan nga espiritu, an anghel nagdugang: “Manganganak hiya hin lalaki ngan pagngangaranan mo hin Jesus, kay hiya an magtatalwas han iya katawohan tikang ha ira mga sala.” (Mat. 1:20, 21) Kadam-an nga eskolar han Biblia an nauyon nga an ngaran nga Jesus nagtikang ha Hebreo nga ngaran nga Jeshua, nga nangangahulogan hin “Hi Jehova an Katalwasan.” Uyon ha kahulogan han iya ngaran, ginbuligan ni Jesus “an nagkawara nga mga karnero ha panimalay han Israel” nga magbasol ha ira mga sala basi makarawat utro nira an pag-uyon ni Jehova. (Mat. 10:6; 15:24; Luc. 19:10) Basi mahimo ini, madasigon nga iginsangyaw ni Jesus an mahitungod han Ginhadian han Dios. An parasurat han Ebanghelyo nga hi Marcos nagsiring: “Kinadto hi Jesus ha Galilea ngan nagsangyaw han maopay nga sumat han Dios, nasiring: ‘An itinanda nga panahon inabot na, ngan hirani na an Ginhadian han Dios. Magbasol kamo ngan tumoo ha maopay nga sumat.’” (Mar. 1:14, 15) Maisugon nga ginkondenar liwat ni Jesus an mga lider han relihiyon han mga Judio, nga usa nga hinungdan kon kay ano nga iginraysang hiya ha kahoy.—Mar. 11:17, 18; 15:1-15.
3. Ano an nahitabo ha ikatulo ka adlaw tikang han kamatay ni Jesus?
3 Kondi may milagro nga nahitabo! Ha ikatulo ka adlaw katapos han makuri nga kamatayon ni Jesus, ginbanhaw hiya ni Jehova, diri sugad nga tawo, kondi sugad nga imortal nga espiritu. (1 Ped. 3:18) Basi pamatud-an ito, an Ginoo nga hi Jesus nagpakita sugad nga tawo ngan ebidensya ito nga nabanhaw hiya. Ha adlaw mismo nga ginbanhaw hiya, mga lima ka beses nga nagpakita hiya ha iba-iba nga disipulo.—Mat. 28:8-10; Luc. 24:13-16, 30-36; Juan 20:11-18.
4. Ano an nahitabo han nagpakita hi Jesus ha iya mga disipulo, ngan ano an iya iginsugo nga kinahanglan nira buhaton?
4 Han ikalima ka beses nga nagpakita hi Jesus, nagkakatirok an iya mga apostol ngan an iba pa nga mga tawo. Hiton diri hingangalimtan nga okasyon, nagdumara hiya hin puropariho hin pag-aram ha Pulong han Dios. “Iya gin-abrihan hin bug-os an ira hunahuna basi masabtan nira an kahulogan han Kasuratan.” Salit nasabtan nira nga an iya kamatayon ha kamot han mga kaaway han Dios ngan an iya milagroso nga pagkabanhaw igintagna ha Kasuratan. Ha ikatarapos hiton importante nga katirok, iginpatin-aw ni Jesus ha iya mamarati kon ano an ira kinahanglan buhaton. Iya ginsidngan hira nga “pinaagi han iya ngaran, an mensahe mahitungod han pagbasol isasangyaw tikang ha Jerusalem ngadto ha ngatanan nga nasud.” Hiya nagsugo: “Kamo an magpapasamwak hini nga mga butang nga iyo nakita.”—Luc. 24:44-48.
5, 6. (a Kay ano nga nagsiring hi Jesus: “Magigin mga saksi ko kamo”? (b) Ano nga mensahe an ipapasamwak han mga disipulo ni Jesus?
5 Salit paglabay hin 40 ka adlaw, durante han ultimo nga pagpakita ni Jesus, sigurado nga nasabtan han mga apostol an karuyag sidngon hinin iya simple kondi mapwersa nga sugo: “Magigin mga saksi ko kamo ha Jerusalem, ha bug-os nga Judea ngan Samaria, ngan tubtob ha pinakahirayo nga lugar ha tuna.” (Buh. 1:8) Kay ano nga hi Jesus nagsiring: “Magigin mga saksi ko kamo,” diri saksi ni Jehova? Ginsiring niya ito tungod kay an iya mga kaistorya mga Israelita nga mga saksi na ni Jehova.
6 Ipapasamwak han mga disipulo nga ginagamit yana ni Jehova hi Jesus ha pagtalwas ha katawohan—mas daku nga katalwasan kay ha katalwas han Israel tikang ha pagkauripon ha Ehipto ngan ha pagkabihag ha Babilonya. Tungod han kamatayon ngan pagkabanhaw ni Jesu-Kristo, nagin posible nga magkaada kagawasan an mga tawo tikang ha pagkauripon ha sala ngan kamatayon. Han Pentekostes 33 C.E., iginpasamwak han bag-o nga dinihogan nga mga disipulo ni Jesus ha mga tawo an “gamhanan nga mga buhat han Dios,” ngan damu nga nakabati an kumarawat hito. Salit an binanhaw nga hi Jesus nagkaada na bag-o nga awtoridad ha langit, ngan ginagamit hiya ni Jehova basi talwason an yinukot nga katawohan ha tuna.—Buh. 2:5, 11, 37-41.
7. Ano an ginpamatud-an han mga panhitabo han Pentekostes 33 C.E.?
7 An mga panhitabo han Pentekostes 33 C.E. nagpamatuod nga ginkarawat ni Jehova an bili han hingpit nga halad ni Jesus sugad nga bayad, o tabon, para han sala. (Heb. 9:11, 12, 24) Sugad han iginsaysay ni Jesus, kinanhi hiya “diri basi pagserbihan kondi basi magserbi ngan maghalad han iya kalag sugad nga lukat para ha damu nga tawo.” (Mat. 20:28) Diri la an mabinasulon nga mga Judio an magkukompwesto ha “damu nga tawo” nga magpapahimulos han halad-lukat ni Jesus. Lugod, kaburut-on han Dios nga “matalwas an ngatanan nga klase hin tawo,” tungod kay an lukat “nagkukuha han sala han kalibotan!”—1 Tim. 2:4-6; Juan 1:29.
8. Ano an nagin resulta han pagsangyaw han mga disipulo ni Jesus, ngan paonan-o ito nagin posible?
8 May-ada ba kaisog an mga disipulo ni Jesus hadto basi padayon nga magsangyaw mahitungod ha iya? Oo, pero waray nira ito buhata ha ira kalugaringon nga kusog. An gamhanan nga baraan nga espiritu ni Jehova nagpagios ngan nagpakusog ha ira basi padayon nga magsangyaw. (Basaha an Buhat 5:30-32.) Paglabay hin mga 27 ka tuig tikang han Pentekostes 33 C.E., masisiring nga an “mensahe han kamatuoran han maopay nga sumat” nakaabot ha mga Judio ngan ha mga Hentil “ha ngatanan nga hinimo han Dios ha ilarom han langit.”—Col. 1:5, 23.
9. Sugad han igintagna, ano an nahitabo ha orihinal nga Kristiano nga kongregasyon?
9 Kondi makasurubo, an orihinal nga Kristiano nga kongregasyon hinay-hinay nga nahugawan han apostasya. (Buh. 20:29, 30; 2 Ped. 2:2, 3; Jud. 3, 4) Sugad han igintagna ni Jesus, ito nga apostasya nga igin-aaghat han “usa nga maraot,” hi Satanas, magtitikakalyap ngan magtatabon ha tinuod nga Kristianidad tubtob ha “ikatarapos hini nga sistema.” (Mat. 13:37-43) Katapos, ibubutang ni Jehova hi Jesus ha trono sugad nga Hadi ha bug-os nga katawohan. Nahitabo ito han Oktubre 1914, an tinikangan han “kataposan nga mga adlaw” han maraot nga sistema ni Satanas.—2 Tim. 3:1.
10. (a) Ano an importante nga petsa nga iginpasamwak han dinihogan nga mga Kristiano ha moderno nga panahon? (b) Ano an nahitabo han Oktubre 1914, ngan paonan-o kita nahibaro hito?
10 Abanse nga iginpasamwak han dinihogan nga mga Kristiano ha moderno nga panahon nga an Oktubre 1914 usa nga importante nga petsa. Iginbasar nira ito ha tagna ni Daniel mahitungod han daku nga kahoy nga gin-utod ngan tinubo utro paglabay hin “pito nga panahon.” (Dan. 4:16) Gin-unabi ni Jesus ito gihapon nga peryodo sugad nga “an itinanda nga panahon han mga nasud” ha iya tagna mahitungod han iya tidaraon nga presensya ngan “han ikatarapos hini nga sistema.” Tikang han 1914, an “tigaman han [kan Kristo] presensya” sugad nga bag-o nga Hadi ha tuna nagin matin-aw ha ngatanan. (Mat. 24:3, 7, 14; Luc. 21:24) Salit tikang hito, an “gamhanan nga mga buhat han dios” nag-uupod han iginbutang ni Jehova hi Jesus ha trono sugad nga Hadi han bug-os nga katawohan.
11, 12. (a) Tikang han 1919, ano an ginbuhat han bag-o nga Hadi ha tuna? (b) Ano pa nga pag-uswag an nagin matin-aw tikang han 1935? (Kitaa an retrato ha tinikangan hini nga artikulo.)
11 Sugad nga bag-o nga Hadi ha tuna, gintikangan na pagawson ni Jesu-Kristo an iya dinihogan nga mga sumurunod tikang ha kabihag ha “Babilonya nga Gamhanan.” (Pah. 18:2, 4) Han 1919, waray pag-iha katapos han Girra ha Kalibotan I, an mga dinihogan nagkaada mas daku nga kagawasan nga magsangyaw ha bug-os nga kalibotan. Ira iginsangyaw an paagi han Dios para magkaada katalwasan ngan an maopay nga sumat mahitungod han naestablisar nga Ginhadian. Ginsalingabot han mga dinihogan ini nga higayon basi magsangyaw, salit yinukot pa nga dinihogan an natirok para magin mga igkasi-manurunod ni Kristo.
12 Tikang han 1935, nagin matin-aw nga gintikangan tirukon ni Kristo an minilyon nga iya “iba nga mga karnero,” nga magkukompwesto han “daku nga grupo” nga tikang ha iba-iba nga nasud. Ilarom ha paggiya han dinihogan nga mga Kristiano, ginsusunod liwat hinin daku nga grupo an maisugon nga ehemplo ni Jesus ngan iginpapasamwak nira nga utang nira an ira katalwasan ha Dios ngan kan Kristo. Pinaagi han ira padayon nga pagsangyaw ngan pagpakita hin pagtoo ha halad-lukat ni Kristo, makakapribilehiyo hira nga makatalwas “ha daku nga kasakitan,” nga magtatapos han kalibotan ni Satanas.—Juan 10:16; Pah. 7:9, 10, 14.
13. Sugad nga mga Saksi ni Jehova, determinado kita nga buhaton an ano, ngan kay ano nga makakasiguro kita nga maglalampos kita?
13 Hinaot padayon naton nga pabilhan an aton pribilehiyo nga magin mga Saksi ha “gamhanan nga mga buhat” nga ginhimo ni Jehova nga Dios ngan ha iya mga saad para ha tidaraon. Tinuod, diri pirme masayon an pagsangyaw mahitungod hito. Damu han aton kabugtoan an nagsasangyaw ha mga teritoryo diin damu an nagtatamay, nakontra, o diri interesado. Mahimo naton subaron an ginbuhat ni apostol Pablo ngan han iya mga kaupod. Hi Pablo nagsiring: “Ginparig-on kami han aton Dios basi waray kahadlok nga isaysay ha iyo an maopay nga sumat han Dios bisan pa han daku nga pagkontra.” (1 Tes. 2:2) Salit diri gud kita sadang manluya. Lugod, magin determinado kita nga magkinabuhi uyon ha aton dedikasyon samtang nabubungkag an sistema ni Satanas. (Isa. 6:11) Diri naton ini mahihimo ha aton kalugaringon nga kusog, kondi sugad han ginbuhat han siyahan-siglo nga mga Kristiano, kinahanglan mangaro kita kan Jehova han iya baraan nga espiritu basi magkaada kita “diri-ordinaryo nga gahum.”—Basaha an 2 Corinto 4:1, 7; Luc. 11:13.
14, 15. (a) Paonan-o gintratar an mga Kristiano ha siyahan nga siglo, ngan ano an ginsiring ni apostol Pedro mahitungod ha ira? (b) Ano an sadang naton hunahunaon kon ginkukontra kita tungod han aton pagin Saksi ni Jehova?
14 Yana minilyon an nag-aangkon nga Kristiano, “pero an ira mga buhat nagpapakita nga iginsasalikway nira [an Dios], kay mangil-ad hira ngan diri-masinugtanon ngan diri kwalipikado ha bisan ano nga maopay nga buhat.” (Tito 1:16) Hinumdoman naton nga han siyahan nga siglo, damu an nangalas ha tinuod nga mga Kristiano, posible nga an kadam-an hito mga kadungandungan nira. Tungod hini, hi apostol Pedro nagsurat: “Malipayon kamo kon gin-iinsulto kamo tungod ha ngaran han Kristo, kay . . . an espiritu . . han Dios, aada ha iyo.”—1 Ped. 4:14.
15 Aplikado ba liwat inin giniyahan nga mga pulong ha mga Saksi ni Jehova yana? Oo, tungod kay iginsasangyaw naton an pagin Hadi ni Jesus. Salit kon ginkakangalasan kita tungod kay mga Saksi kita ni Jehova, pariho ito ha ‘pag-insulto ha aton tungod ha ngaran ni Kristo,’ nga nagsiring ha iya mga parakontra: “Kinanhi ako ha ngaran han akon Amay, pero diri kamo natoo ha akon.” (Juan 5:43) Salit ha sunod nga makaeksperyensya ka hin pagkontra ha imo pagsangyaw, magin maisugon. Pamatuod ito nga gin-uuyonan ka han Dios ngan an iya espiritu ‘aada ha imo.’
16, 17. (a) Ano an naieksperyensyahan han katawohan ni Jehova ha iba-iba nga bahin han kalibotan? (b) Ano an imo determinasyon?
16 Hinumdumi liwat nga ha iba-iba nga bahin han kalibotan, damu nga tawo an nakarawat han kamatuoran. Bisan ha mga teritoryo nga agsob masangyawan, may nabibilngan pa gihapon kita nga mga tawo nga andam mamati ha aton maopay nga mensahe mahitungod han katalwasan. Hinaot magin maduruto kita ha pagbalik ha mga interesado ngan, kon mahihimo, dumarahan hira hin pag-aram ha Biblia. Buligan naton hira nga mag-uswag tubtob nga magdedikar hira ngan magpabawtismo. Posible nga naeksperyensyahan mo na an gin-abat ni Sarie nga taga-South Africa, nga sobra 60 ka tuig na nga madasigon nga Saksi. Hiya nagsiring, “Mapasalamaton gud ako nga pinaagi han halad-lukat ni Jesus, mahimo ako magkaada hin maopay nga relasyon kan Jehova, an Soberano ha uniberso, ngan malipayon ako nga maipakilala an iya mahimayaon nga ngaran.” Hiya ngan an iya bana nga hi Martinus damu na an nabuligan nga magin mga magsiringba ni Jehova, upod na hito an ira tulo nga anak. Hi Sarie nagdugang, “Waray iba nga buruhaton an naghahatag ha akon hin daku nga katagbaw, ngan pinaagi han iya baraan nga espiritu, iginhahatag ni Jehova ha aton ngatanan an kusog nga aton ginkikinahanglan basi makapadayon hinin nagluluwas-kinabuhi nga buruhaton.”
17 Bawtismado man kita o diri pa, may-ada kita hinungdan nga magin mapasalamaton ha pribilehiyo nga makig-upod ha bug-os-kalibotan nga kongregasyon han mga Saksi ni Jehova. Salit padayon nga bug-os nga magpamatuod samtang nangangalimbasog ka nga magpabilin nga limpyo tikang ha maraot nga kalibotan ni Satanas. Kon bubuhaton mo ito, mapapasidunggan mo an aton mahigugmaon ngan langitnon nga Amay, nga pribilehiyo naton nga tawagon ha iya mahimayaon nga ngaran.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn karantahon 63 Maunungon Pirme***
Karantahon 63
Maunungon Pirme
(Salmo 18:25)
1. Maunungon pirme kan Jah, Ngan hiya higugmaa.
Kay katawhan kita niya, Sugo hibaroan ta.
Iya sagdon aton sundon; Pirme masasarigan.
Maunungon hi Jehova; Di’ ta gud babayaan.
2. Maunungon kita pirme Ha aton kabugtoan.
Napaid gud ngan buotan, Pirme matataporan.
Kabugtoan pasidunggi; Sinsero nga tahora.
Ha bulig han Pulong han Dios, Magin duok ha ira.
3. Maunungon kita pirme Ha mga nangunguna.
Kon nahatag hin instruksyon, Hinaot sundon hira.
Niyan an bendisyon han Dios Maparig-on ha aton.
Hi Jehova at’ Agaron Kon kita maunungon.
(Kitaa liwat an Sal. 149:1; 1 Tim. 2:8; Heb. 13:17.)
^ ***sn karantahon 66 Bug-os-Kalag ha Pag-alagad kan Jehova***
Karantahon 66
Bug-os-Kalag ha Pag-alagad kan Jehova
(Mateo 22:37)
1. O Jehova, Soberano,
Susundon ngan hihigugmaon.
Ha debosyon ko takos ka;
Pagtapod mo di’ kakawangon.
An sugo mo tutumanon ko,
Ngatanan nga karuyag mo.
(Koro)
2. An tanan nga linarang mo
Naghihimaya gud ha imo.
Ha bug-os nga pag-alagad
Ihahatag, kinabuhi ko.
Ginpanumpa nga dedikasyon,
Tutumanon ko gud ito.
(KORO)
Dios nga Jehova, takos ka;
Bug-os-kalag an debosyon ko.
(Kitaa liwat an Deut. 6:15; Sal. 40:8; 113:1-3; Ekles. 5:4; Juan 4:34.)
^ ***sn karantahon 64 Magkinabuhi Uyon ha Kamatuoran***
Karantahon 64
Magkinabuhi Uyon ha Kamatuoran
(Proberbios 3:1, 2)
1. Kamatuoran, giya ha kinabuhi;
Ito an imo kaluwasan.
Salit ha sagdon ni Jehova pamati
Kay ito masasarigan.
(Koro)
2. Kusog ngan oras nga ginagamit naton
Ha pag-alagad kan Jehova,
Babalosan hin kinabuhi nga dayon
Ngan hin hura nga tagana.
(Koro)
3. Kita daw bata kon itanding ha at’ Dios,
Sadang sagdonan ngan giyahan.
Salit an Amay aton sundon hin bug-os
Ngan kita bibendisyonan.
(KORO)
Kamatuoran,
Giya ha kinabuhi.
Malilipay ka
Kon gawi uyon gud ha
kamatuoran.
(Kitaa liwat an Sal. 26:3; Prob. 8:35; 15:31; Juan 8:31, 32.)
^ ***sn karantahon 61 Kon Ano an Akon Sadang Magin Pagkatawo***
Karantahon 61
Kon Ano an Akon Sadang Magin Pagkatawo
(2 Pedro 3:11)
1. Ano gud an akon maibabalos
Han ak’ kinabuhi nga hatag mo, O Dios?
An imo Pulong ha akon daw espiho,
Nauusisa an akon pagkatawo.
Pagsingba ha imo ginsasaad ko,
Pero diri la kay obligasyon ito.
Kinasingkasing an pag-alagad ko,
Makalipay gud unta ha imo.
2. Buligi ako nga mahibaroan,
Personalidad nga im’ naruruyagan.
An mag-unungon imo mamayuyuon;
Unta ha akon ikaw magmalipayon.
(Kitaa liwat an Sal. 18:25; 116:12; 119:37; Prob. 11:20.)
^ ***sn karantahon 31 Kita an mga Saksi ni Jehova!***
Karantahon 31
Kita an mga Saksi ni Jehova!
(Isaias 43:10-12)
1. Ira dios kahoy, bato;
Hinimo la han tawo.
Ha Gigagahumi
Waray hibaro.
Ira dios di’ nasabot
Kon ano’n tiarabot.
Pakyas an ira mga membro
Kay mga dios nira palso.
(Koro)
2. Isamwak iya ngaran,
Ngan iya kadungganan.
Ngatanan sumatan
Han Ginhadian.
Hira mahibabaro
Kon ano an totoo.
Ngan samtang nagigin marig-on,
Magdadayaw upod naton.
(Koro)
3. Dios naton nadadayaw,
Kon kita nagsasangyaw.
Mayda sagdon hadton
Buhat maghugaw.
Hira papasayloon
Kon an Dios ira bilngon.
Iginsasangyaw an paglaom
Nga kinabuhi nga dayon.
(KORO)
An Saksi ni Jehova
Diri natataranta.
Dios naton amo an tinuod;
Tagna natutuman gud.
(Kitaa liwat an Isa. 37:19; 55:11; Esek. 3:19.)
^ ***sn karantahon 92 Isangyaw an Pulong***
Karantahon 92
Isangyaw an Pulong
(2 Timoteo 4:2)
1. An Dios may ginpapatuman;
Yana an pagsunod kinahanglan.
Magin andam pirme pagsumat
Han paglaom nga hingyap madangat.
(Koro)
2. Maabot an kagol-anan;
Dara han pagkontra, kaarawdan.
Bis’ kon an pagsangyaw makuri,
Sarig ha Dios nga gilalabawi.
(Koro)
3. Malipayon nga panahon
Maieksperyensyahan na naton.
Ipasamwak an katalwasan
Basi ngaran han Dios mabaraan.
(KORO)
O magsangyaw,
Sumatan an ngatanan!
Magsangyaw,
Duok na’n kataposan.
Magsangyaw,
An mag-aghop buligan.
Magsangyaw
Ha katawhan!
(Kitaa liwat an Mat. 10:7; 24:14; Buh. 10:42; 1 Ped. 3:15.)
^ ***sn karantahon 102 Duyog ha Kanta han Ginhadian!***
Karantahon 102
Duyog ha Kanta han Ginhadian!
(Salmo 98:1)
1. Kanta ini, kanta han kadaogan,
Nagdadayaw ha Dios nga bantogan.
Pulong hini nahatag hin paglaom.
Duyog ha kanta han Ginhadian:
(Koro)
2. Ginsasamwak naton an Ginhadian.
Naghahadi na hi Jesu-Kristo.
Mayda liwat gintagna nga katawhan
Nga kaupod niya ha pagmando.
(Koro)
3. Inin kanta masayon la pag-adman;
Makalilipay, makapaaghat.
Maaram na an damu nga katawhan,
Ngan an iba gindadasig liwat:
(KORO)
‘Kadi kamo, Dios singbaha.
Hadi na an Anak niya!
Admi inin kanta han Ginhadian;
Dayawa an ngaran ni Jehova.’
(Kitaa liwat an Sal. 95:6; 1 Ped. 2:9, 10; Pah. 12:10.)
^ ***sn karantahon 103 “Ha Tagsa-tagsa nga Balay”***
Karantahon 103
“Ha Tagsa-tagsa nga Balay”
(Buhat 20:20)
1. Kada balay ngan purtahan,
Nagsasangyaw kita.
Ha kada bungto ngan baryo,
Karnero busoga.
Pagmando han Ginhadian
Nga tagna ni Kristo,
Bisan diin ginsasangyaw
Han mga Kristiano.
2. Kada balay ngan purtahan,
Katalwasan dad-a.
Isumat ha maruyag han
Ngaran ni Jehova.
Kondi paonan-o ito
Kon di’ nakilala?
Salit ngaran nga baraan
Isumat ha ira.
3. Salit ha kada purtahan,
Ginhadian dad-a.
Karawaton man o diri,
Desisyon na nira.
Basta aton igpahayag,
Kan Jehova ngaran.
An iya mga karnero,
Aton mabibilngan.
(Kitaa liwat an Buh. 2:21; Roma 10:14.)
^ ***km 8/11 p. 4-6 Mahimo Ka ba ‘Kumadi ha Masedonia’?***
Mahimo Ka ba ‘Kumadi ha Masedonia’?
1 Han mga 49 K.P. binaya hi apostol Pablo ha Antiokia ha Sirya para han iya ikaduha nga pagbiyahe sugad nga misyonero. Bibisitahon niya an Efeso ngan iba nga syudad ha Asia Minor. Kondi kinarawat hiya hin imbitasyon han baraan nga espiritu nga ‘kumadto ha Masedonia.’ Malipayon nga ginkarawat niya ngan han iya mga kaupod an imbitasyon, ngan nakapribilehiyo hira pag-establisar han siyahan nga kongregasyon hito nga lugar. (Buh. 16:9, 10; 17:1, 2, 4) Yana, may mga nasud nga daku an panginahanglan hin magwarali. (Mat. 9:37, 38) Mahimo ka ba makabulig?
2 Bangin karuyag mo magin misyonero pariho kan Pablo kondi waray mo pa hunahunaa hin seryoso an pagbalhin ha iba nga nasud kay bangin naghuhunahuna ka nga imposible ka makaeskwela ha Gilead tungod han imo edad o tungod kay solo ka nga babaye o tungod kay may gudtiay ka pa nga mga anak. Bangin waray mo pa hunahunaa an pagbalhin ha iba nga nasud kay nagruruhaduha ka kon mahihibaro ka hin iba nga yinaknan. O bangin dayo ka ha iba nga nasud tungod hin trabaho salit nag-aalang ka pagbalhin. Kondi, katapos han mainampoon nga pag-usisa han imo sitwasyon, bangin makita mo nga an imo kahimtang diri sadang makaulang ha pagbalhin ha nasud nga may panginahanglan.
3 Kinahanglan ba an Pagbansay Para ha Pagmisyonero? Kay ano nga naglampos hi Pablo ngan an iya mga kaupod? Tungod kay sinarig hira kan Jehova ngan ha iya baraan nga espiritu. (2 Kor. 3:1-5) Salit, bisan kon diri ka makakarawat hin espesyal nga pagbansay tungod han imo sitwasyon, mahimo ka la gihap magmalampuson ha pagsangyaw ha iba nga nasud. Hinumdumi liwat nga nakarawat ka hin nagpapadayon nga pagbansay ha Teokratiko nga Eskwelahan ha Ministeryo ngan ha Katirok ha Pag-alagad. Ngan kon tumong mo nga umiskwela ha Gilead o ha eskwelahan nga puropariho hito, an pagbalhin ha iba nga nasud basi masarihan an pagin misyonero maghahatag hin mapulsanon nga mga eksperyensya nga magagamit kon kumarawat ka na hin dugang nga pagbansay.
4 Edaran Na: An kabugtoan nga hamtong ngan mahimsog daku nga bulig ha mga nasud nga nanginginahanglan hin magwarali. Nagretiro ka na ba ha trabaho? An iba nga nakarawat hin bisan gutiay la nga pensyon naglampos ha ira ministeryo ha mga nasud nga diri gud developed, diin mas barato kay ha ira nasud an paraliton ngan an pagpatambal.
5 Usa nga retirado nga payunir nga tigurang nga tikang ha nasud nga Ingles an yinaknan an binalhin ha Southeast Asia ha lugar nga parasyadahan han mga turista basi sumuporta ha grupo nga Ingles an yinaknan nga may siyam nga magwarali. Ini nga grupo nagsasangyaw ha 30,000 nga langyawanon hito nga lugar. Ha sulod hin duha ka tuig, 50 na an natambong ha katirok. Ini nga bugto nagsurat: “An pagbalhin dinhi nakahatag ha akon hin makalilipay gud nga mga bendisyon. Kulang an oras para isumat ko ito ngatanan!”
6 Solo nga Kabugtoan nga Kababayin-an: Ginagamit ni Jehova an kabugtoan nga kababayin-an ha urusahon nga paagi ha pagpasamwak han maopay nga sumat ha mga nasud diin may daku nga panginahanglan. (Sal. 68:11) Usa nga batan-on nga babaye an naghingyap ha pagpahaluag han iya ministeryo ha iba nga nasud, kondi syempre nabaraka an iya mga kag-anak han iya seguridad. Salit nagpili hiya hin nasud nga maopay an kahimtang ha politika ngan ha ekonomiya, nagsurat ha Sanga nga Opisina, ngan nakakarawat hin mapulsanon ngan espisipiko nga impormasyon. Ha unom ka tuig nga iya pag-ukoy hito nga nasud, damu nga bendisyon an iya nakarawat. Hiya nagsiring: “Ha amon talagsa la ako magkaada mga Bible study. Kondi han nagboluntaryo ako ha nasud nga may daku nga panginahanglan, nagdamu an akon Bible study ngan nag-uswag an akon abilidad ha pagtutdo.”
7 Pamilya: Makakaulang ba an mga anak ha pagbalhin ha iba nga nasud basi mapahaluag an imo ministeryo? Usa nga pamilya nga may duha nga anak nga nag-iedad hin walo ngan napulo an nagdesisyon ha pagbalhin. An nanay nagsurat: “Nalilipay kami ha pagpadaku han amon mga anak didi tungod kay nakakaupod nira an mga espesyal payunir ngan mga misyonero. Nagin mas may katuyoan an amon kinabuhi tungod ha pag-alagad ha lugar diin may daku nga panginahanglan.”
8 Iba nga Yinaknan: An pag-aram ba hin iba nga yinaknan nakakapugong ha imo ha pagbalhin ha iba nga nasud? Posible nga may nagyayakan han imo pinulongan ha mga nasud nga nagkikinahanglan hin magwarali. Usa nga mag-asawa nga Ingles an pinulongan an binalhin ha nasud nga nagyayakan hin Espanyol diin may damu nga dayo nga Ingles an yinaknan. Han nakarawat nira tikang ha Sanga nga Opisina an impormasyon may kalabotan han Ingles nga mga kongregasyon nga nagkikinahanglan hin bulig, nagpili hira hin usa ngan ginbisita ito hin duha ka beses. Katapos inuli hira, nag-iban han ira gin-gagasto, ngan nagtirok ha sulod hin usa ka tuig. Han andam na hira pagbalhin, ginbuligan hira han kabugtoan hito nga lugar ha pagpamiling hin barato nga urukyan.
9 Dayo: Binalhin ka ba hin nasud, ngan dida mo hinbaroan an kamatuoran? Kondi bangin may daku nga panginahanglan hin magwarali ha iyo nasud. Mahimo ka ba umuli basi makabulig? Posible nga mas masayon para ha imo nga makabiling hin trabaho ngan urukyan ha imo nasud kay hadton taga-iba nga nasud. Dugang pa, maaram ka han yinaknan ngan posible nga mas mamamati an mga tawo ha imo kay ha mga langyawanon.
10 Usa nga lalaki nga taga-Albania an pinalagiw ngadto ha Italya, nagkaada hin maopay nga trabaho, ngan napadara hin kwarta ha iya pamilya ha Albania. Han nagin Saksi hiya, nagtutdo hiya han pinulongan han Albania ha grupo hin Italyano nga mga espesyal payunir nga mabalhin didto hito nga lugar. Hiya nagsurat: “Tikadto hira ha lugar nga akon ginbayaan. Diri hira maaram han yinaknan kondi naiikag pagkadto. Taga-Albania ako, pero kay ano nga aanhi ako ha Italya?” Nagdesisyon an bugto nga bumalik ha Albania basi makigbahin ha pagsangyaw. Hiya nagsiring: “Nagbasol ba ako nga ginbayaan ko an akon trabaho ngan daku nga sweldo ha Italya? Waray tungod kay nabilngan ko an tinuod nga trabaho ha Albania! Para ha akon, an pinakaimportante ngan pinakamakalilipay nga trabaho amo an bug-os-kasingkasing nga pag-alagad kan Jehova!”
11 Kon Paonan-o Ito Bubuhaton: Antes kumadto ha Masedonia, plano ni Pablo ngan han iya mga kaupod nga magtipaweste, kondi “gindid-an [hira] han espiritu,” salit nagtipanorte hira, ha Bitinia. (Buh. 16:6) Pero han hirani na hira didto, ginpugngan hira ni Jesus. (Buh. 16:7) Pinaagi kan Jesus, padayon nga gin-gigiyahan ni Jehova an pagsangyaw. (Mat. 28:20) Salit, kon naghuhunahuna ka pagbalhin ha iba nga nasud, pag-ampo para han giya ni Jehova.—Luk. 14:28-30; Jak. 1:5; kitaa an kahon nga “Kon Paonan-o Mahihibaroan nga May Panginahanglan an Usa nga Nasud.”
12 Hangyoa an opinyon han mga tigurang ngan hamtong nga kabugtoan. (Prob. 11:14; 15:22) Basaha an aton mga publikasyon mahitungod han pag-alagad ha iba nga nasud, ngan pagsaliksik mahitungod han nasud nga plano mo balhinan. Mahimo mo ba bisitahon ito nga nasud bisan ha pipira la ka adlaw? Kon disidido ka pagbalhin, mahimo ka mangaro hin impormasyon ha Sanga nga Opisina hito nga nasud gamit an adres ha bag-o nga Yearbook. Kondi imbes nga direkta nga ipadara an surat, ihatag ito ha mga tigurang han iyo kongregasyon basi mailakip nira an ira komento antes nira ito ipadara.—Kitaa an Organisado ha Pagbuhat han Kaburut-on ni Jehova, pahina 111-112.
13 An Sanga nga Opisina magpapadara hin mapulsanon nga impormasyon nga makakabulig ha imo ha pagdesisyon, kondi diri ito magtatagana hin sponsorship letter, residency, visa, o iba pa nga dokumento, o mamimiling hin imo urukyan. Personal ini nga mga butang nga sadang mo asikasuhon antes ka bumalhin. Dugang pa, responsabilidad mo an pagkontak ha embahada o consulate basi makakuha hin impormasyon mahitungod ha visa ngan permit ha pagtrabaho. An nagpaplano pagbalhin kinahanglan may kapas ha pagtagana han iya personal ngan legal nga panginahanglan.—Gal. 6:5.
14 Mga Nasud Diin Igindidiri an Buruhaton: Ha pipira nga nasud, an kabugtoan sadang magmaikmat ha ira mga buruhaton ha pagsingba. (Mat. 10:16) An mga magwarali nga nabisita o nabalhin didto bangin diri tinuyo nga makadani hin atensyon ha aton buruhaton salit mahimo mameligro an kabugtoan. Kon plano mo bumalhin ha sugad nga lugar, alayon pagsurat ha Sanga nga Opisina han iyo nasud pinaagi han iyo mga tigurang antes ka bumalhin.
15 Kon Diri Ka Makakabalhin: Kon diri ka makakabalhin ha iba nga nasud, ayaw panluya. Bangin may iba nga ‘daku nga purtahan han buruhaton’ para ha imo. (1 Kor. 16:8, 9, NW) An iyo paramangno han sirkito bangin may hinbabaroan nga kongregasyon nga may panginahanglan nga hirani la ha iyo. Bangin makabulig ka ha kahirani nga kongregasyon o grupo nga nagamit hin iba nga yinaknan. O bangin mahimo mo pauswagon an imo ministeryo ha iyo kongregasyon. Anoman an imo kahimtang, an importante bug-os-kalag an imo pag-alagad.—Kol. 3:23.
16 May kilala ka ba nga hamtong nga bugto nga karuyag mag-alagad ha iba nga nasud? Kon may-ada, suportahi ngan dasiga hiya! Han binaya hi Pablo ha Antiokia ha Sirya, ito an ikatulo nga pinakadaku nga syudad ha Imperyo han Roma (sunod han Roma ngan Alexandria). Tungod kay daku an teritoryo han kongregasyon ha Antiokia, sigurado nga kinahanglan an bulig ni Pablo, ngan mimingawon gud an kabugtoan ha iya. Kondi, waray mababasa ha Biblia nga ira ginpugngan hiya. Waray nira hunahunaa an ira la teritoryo kay maaram hira nga an “urumhan amo an kalibotan.”—Mat. 13:38.
17 Hura nga ginbendisyonan hi Pablo ngan an iya mga kaupod ha pagkarawat han imbitasyon nga kumadto ha Masedonia. Han nakadto hira ha syudad han Filipos ha Masedonia, nakita nira hi Lydia, ngan “an iya kasingkasing binuksan han Ginoo, basi makapamati gud han mga bagay nga ginyayakan ni Pablo.” (Buh. 16:14) Handurawa an daku nga kalipay ni Pablo ngan han iya mga kaupod han nabawtismohan hi Lydia ngan an iya bug-os nga panimalay! Ha damu nga nasud, may-ada pariho kan Lydia nga waray pa makabati han mensahe han Ginhadian. Kon ‘kumadi [ka] ha Masedonia,’ siring pa, mahimo mo maeksperyensyahan an kalipay han pakabiling ngan pagbulig ha ira.
[Mga Pakiana]
1. Kay ano nga kumadto hi apostol Pablo ngan an iya mga kaupod ha Masedonia?
2. Kay ano nga waray maghunahuna an pipira ha pagbalhin ha iba nga nasud?
3. Kay ano nga mahimo ka maglampos ha pagsangyaw ha iba nga nasud bisan kon waray ka mabansay ha pagin misyonero?
4. Kay ano nga diri sadang maghunahuna an mga edaran na nga imposible na hira makagboluntaryo ha iba nga nasud?
5. Isaysay an eksperyensya han retirado nga bugto nga lalaki nga binalhin ha iba nga nasud.
6. Isaysay an eksperyensya han bugto nga babaye nga nagboluntaryo ha nasud diin may daku nga panginahanglan.
7. Isaysay an eksperyensya hin pamilya nga binalhin ha iba nga nasud.
8. Posible ba an pagboluntaryo ha iba nga nasud bisan diri mag-aram hin iba nga yinaknan? Isaysay.
9, 10. Ano an mahimo tagdon hadton mga binaya ha ira kalugaringon nasud, ngan kay ano?
11, 12. Ano an kinahanglan buhaton han nagpaplano pagbalhin ha iba nga nasud?
13. Ano an maibubulig ha imo han Sanga nga Opisina, kondi ano an imo responsabilidad?
14. Ano an sadang hinumdoman kon mabisita o mabalhin ha nasud diin igindidiri an aton buruhaton?
15. Paonan-o mapapauswag han diri makakabalhin ha iba nga nasud an iya ministeryo?
16. Paonan-o naton tatagdon adton naruruyag pag-alagad ha iba nga nasud?
17. Kay ano nga sadang naton hunahunaon an ‘pagkadto ha Masedonia’?
[Kahon ha pahina 5]
Kon Paonan-o Mahihibaroan nga May Panginahanglan an Usa nga Nasud
• Kitaa an bag-o nga Yearbook, labi na an may kalabotan ha ratio han magwarali ha populasyon.
• Gamita an Index ha pagsaliksik hin mga artikulo o mga eksperyensya mahitungod han nasud.
• Pakiistorya ha mga magwarali nga nakabisita o nakaukoy na hito nga nasud.
• Kon nagpaplano ka pagbalhin ha nasud nga may nagamit han imo yinaknan, kitaa an sekular nga mga reperensya, sugad han Internet, basi hibaroan kon pira an nagamit han imo yinaknan didto.
^ par. 2 (Mar. 15:1-15) Han maagahon na, nagsarabot dayon an punoan nga mga saserdote, katigurangan, ngan mga eskriba, nga mga membro han Sanhedrin, ngan gin-gapos nira hi Jesus, gindara hiya ngan igintubyan kan Pilato. 2 Salit ginpakianhan hiya ni Pilato: “Ikaw ba an Hadi han mga Judio?” Binaton hi Jesus: “Ikaw mismo an nasiring hito.” 3 Pero damu an igin-akusar ha iya han punoan nga mga saserdote. 4 Ginpakianhan utro hiya ni Pilato: “Waray ka ba ibabaton? Damu na an ira igin-aakusar ha imo.” 5 Kondi hi Jesus waray na bumaton, salit nahipausa gud hi Pilato. 6 Kon piyesta, nahiaraan na ni Pilato nga buhian an usa nga priso nga ginhahangyo han mga tawo. 7 Hito nga panahon, priso an gintatawag nga Barabas upod han mga nakamatay tungod han ira pagrebelde ha gobyerno. 8 Salit an mga tawo kinadto kan Pilato ngan naghangyo uyon ha nahiaraan na niya. 9 Nagpakiana hiya ha ira: “Karuyag ba niyo nga buhian ko an Hadi han mga Judio?” 10 Maaram hi Pilato nga gindara ha iya hi Jesus tungod han kaawa han punoan nga mga saserdote. 11 Pero an mga tawo gin-aghat han punoan nga mga saserdote nga hangyoon hi Pilato nga buhian hi Barabas imbes nga hi Jesus. 12 Nagpakiana utro ha ira hi Pilato: “Ano an akon bubuhaton ha iyo gintatawag nga Hadi han mga Judio?” 13 Nagsininggit hira: “Igraysang hiya ha kahoy!” 14 Pero binaton hi Pilato: “Kay ano? Ano an iya ginbuhat nga maraot?” Nagtikakusog la lugod an ira singgit: “Igraysang hiya ha kahoy!” 15 Tungod kay diri karuyag ni Pilato nga masina an mga tawo, ginbuhian niya hi Barabas, ngan katapos igpalatigo hi Jesus, igintubyan hiya basi igraysang ha kahoy.
war_Latn zul_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk unk unk war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn eng_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn unk war_Latn war_Latn war_Latn ayr_Latn war_Latn ceb_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ayr_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn grn_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn umb_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn ayr_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn luo_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn